Official Journal L 270 , 21/10/2003 P. 0001 - 0069



Ir-Regolament tal-Kunsill (KE) Nru 1782/2003 tad-29 ta’ Settembru 2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa u li jemenda r-Regolamenti (KEE) Nru 2019/93, (KE) Nru 1452/2001, (KE) Nru 1453/2001, (KE) Nru 1454/2001, (KE) Nru 1868/94, (KE) Nru 1251/1999, (KE) Nru 1254/1999, (KE) Nru 1673/2000, (KE) Nru 2358/71 u (KE) Nru 2529/2001 WERREJ TITOLU I AMBITU U DEFINIZZJONIJIET TITOLU II DISPOSIZZJONIJIET ĠENERALI Kapitolu 1 'Cross compliance' Kapitolu 2 Modulazzjoni u dixxiplina finanzjarja Kapitolu 3 Sistema konsultattiva għall-irziezet Kapitolu 4 Amministrazzjoni integrata u sistema ta' kontroll Kapitolu 5 Disposizzjonjiet ġenerali oħra TITOLU III SKEMA TA' PAGAMENT UNIKU Kapitolu 1 Disposizzjonjiet ġenerali Kapitolu 2 Iffissar ta' l-ammont Kapitolu 3 Drittijiet għall-pagament Sezzjoni 1 Drittijiet għall-pagament ibbażati fuq iż-żona Sezzjoni 2 Drittijiet għall-pagament suġġetti għall-kondizzjonijiet speċjali Kapitolu 4 Użu ta' l-art taħt l-iskema ta' pagament uniku Sezzjoni 1 Użu ta' l-art Sezzjoni 2 Drittijiet ta' art imwarrba ('Set-aside entitlements') Kapitolu 5 Implimentazzjoni reġjonali u mhux obbligatorja Sezzjoni 1 Implimentazzjoni reġjonali Sezzjoni 2 Implimentazzjoni parzjali Sezzjoni 3 Esklużjonijiet mhux obbligatorji Sezzjoni 4 Transizzjoni mhux obbligatorja TITOLU IV SKEMI OĦRA TA' GĦAJNUNA Kapitolu 1 'Premium' speċjali ta' kwalità għall-qamħ ta' l-Awstralja Kapitolu 2 'Premium' għall-prodotti ta' proteini ('protein crop') Kapitolu 3 Pagament speċifiku għar-ross Kapitolu 4 Pagament għaż-żoni għall-ġewż Kapitolu 5 Għajnuna għall-prodotti ta' enerġija ('energy crops') Kapitolu 6 Għajnuna għal-lamtu tal-patata Kapitolu 7 'Premium' għall-prodotti tal-ħalib u pagamenti addizzjonali Kapitolu 8 Għajnuna reġjonali speċifika għall-prodotti li jinħartu Kapitolu 9 Għajnuna għaż-żrieragħ Kapitolu 10 Pagament għaż-żoni tal-prodotti li jinħartu Kapitolu 11 'Premiums' għan-nagħaġ u mogħoż Kapitolu 12 Pagamenti għaċ-ċanga u l-vitella Kapitolu 13 Għajnuna għal-legum taż- żerriegħa TITOLU V REGOLI TRANSITORJI U FINALI Anness I Lista ta' skemi ta' appoġġ li jissodisfaw il-kriterja mniżżla fl-Artikolu 1 ANNESS II Limiti nazzjonali msemmija fl-Artikolu 12(2) ANNESS III Kondizzjonjiet statutarji ta' amministrazzjoni msemmija fl-Artikoli 3 u 4 ANNESS IV Kondizzjoni agrikola u ambjentali tajba msemmija fl-Artikolu 5 ANNESS V Skemi ta' appoġġ kompatibbli msemmija fl-Artikolu 26 L-ANNESS VI Lista ta' pagamenti diretti fir-rigward tal-pagament uniku msemmi fl-Artikolu 33 Anness VII Kalkulazzjoni ta' l-ammont ta' referenza msemmi fl-Artikolu 37 ANNESS VII Limiti nazzjonali msemmija fl-Artikolu 41 ANNESS IX Lista ta' prodotti li jinħartu msemmija fl-Artikolu 66 ANNESS X Żoni tradizzjonali għall-produzzjoni tal-qamħ ta' l-Awstralja msemmija fl-Artikolu 74 ANNESS XI Lista ta' speċi ta' żrieragħ msemmija fl-Artikolu 99 IL-KUNSILL TA’ L-UNJONI EWROPEA, Wara li kkunsidra t-Trattat li jistabilixxi il-Komunitajiet Ewropej, u b’mod partikolari l-Artikoli 36, 37 u 299(2) tiegħu, Wara li kkunsidra l-proposta tal-Kummissjoni, Wara li kkunsidra l-Opinjoni tal-Parlament Ewropew [1], Wara li kkunsidra l-Opinjoni tal-Kumitat Ekonomiku u Soċjali Ewropew [2], Wara li kkunsidra l-Opinjoni tal-Kumitat tar-Reġjuni [3], Billi: (1) Għandhom jiġu stabbiliti kondizzjonijiet komuni għall-pagamenti diretti taħt il-varji skemi ta’ appoġġ għad-dħul fl-isfond tal-politika agrikola komuni. (2) Il-pagament sħiħ ta’ għajnuna diretta għandu jkun marbut ma’ l-osservanza tar-regoli relatati ma’ l-art agrikola, mal-produzzjoni u ma’ l-attività agrikola. Dawk ir-regoli għandhom iservu biex jinkorporaw fl-organizzazzjonijiet tas-suq komuni ‘standards’ dwar l-ambjent, sigurtà ta’ l-ikel, saħħa u benesseri ta’ l-annimali u kondizzjoni agrikola u ambjentali tajba. Jekk dawk in-normi bażiċi mhumiex milħuqa, l-Istati Membri għandhom jirtiraw l-għajnuna diretta totalment jew parzjalment fuq il-bażi ta’ kriterji li huma proporzjonali, oġġettivi u gradwali. Dan l-irtirat għandu jkun mingħajr preġudizzju għas-sanzjonijiet stabbiliti issa jew fil-futur taħt dispożizzjonijiet oħra tal-Komunità jew nazzjonali. (3) Biex ikun evitat l-abbandun ta’ art agrikola u biex ikun żgurat li tkun miżmuma f’kondizzjoni agrikola u ambjentali tajba, għandhom jiġu stabbiliti ‘standards’ li jistgħu jkollhom jew le il-bażi f’dispożizzjonijiet ta’ l-Istati Membri. Hu għalhekk xieraq li jkun stabbilit qafas Komunitarju li fih l-Istati Membri jistgħu jadottaw ‘standards’ wara li jikkunsidraw il-karatteristiċi speċifiċi taż-żona konċernata, inklużi l-ħamrija u l-kondizzjonijiet klimatiċi, sistemi eżistenti ta’ biedja (użu ta’ l-art, newba ta’ l-uċuh tar-raba’ (‘crop rotation’), prattiċi ta’ l-irziezet) u strutturi ta’ l-irziezet. (4) Billi l-mergħa permanenti għandha effett pożittiv ambjentali, hu xieraq li jkunu adottati miżuri biex jinkoraġixxu ż-żamma ta’ mergħat permanenti eżistenti biex tiġi evitata konverżjoni massiva f’art li tinħarat. (5) Biex jiġi milħuq bilanċ aħjar bejn għodod tal-politika ntenzjonati biex jippromovu agrikoltura sostenibbli u dawk intenzjonati biex jippromovu żvilupp rurali, għandha tiġi ntrodotta sistema ta’ riduzzjoni progressiva tal-pagamenti diretti fuq bażi Komunitarja obbligatorja għas-snin 2005 sal-2012. Il-pagamenti diretti kollha, ‘il fuq minn ċerti ammonti, għandhom ikunu mnaqqsa b’ċertu persentaġġ kull sena. L-iffrankar li jkun sar għandu jkun użat biex jiffinanzja miżuri taħt l-iżvilupp rurali u għandu jkun allokat bejn l-Istati Membri skond kriterji oġġettivi li jridu jiġu definiti. Madankollu, hu xieraq li jkun stabbilit li ċertu persentaġġ mill-ammonti għandu jibqa’ fl-Istati Membri fejn ġew ġenerati. Sa l-2005, l-Istati Membri jistgħu jibqgħu japplikaw il-modulazzjoni kurrenti fuq bażi mhux obbligatorja taħt ir-Regolament tal-Kunsill (KE) Nru 1259/1999 tas-17 ta’ Mejju 1999 li jistabbilixxi regoli komuni għal skemi ta’ appoġġ dirett skond il-politika komuni agrikola [4]. (6) Bil-ħsieb li jkun żgurat li l-ammonti għall-finanzjament tal-politika agrikola komuni (sottotitolu 1a) jirrispettaw il-limiti annwali mniżżla fil-perspettivi finanzjarji, hu xieraq li jkun ipprovdut mekkaniżmu finanzjarju biex, fejn hu neċessarju, ikunu aġġustati l-pagamenti diretti. Aġġustament ta’ appoġġ dirett għandu jkun iffissat meta l-previżjonijiet jindikaw li sottotitolu 1a, b’marġinu ta’ sigurtà ta’ EUR 300 miljun, ġie maqbuż f’sena ta’ stima partikolari. (7) Minħabba l-aġġustamenti strutturali riżultanti mill-abolizzjoni ta’ l-intervent tas-segala, hu xieraq li jkunu pprovduti miżuri transitorji għal ċerti reġjuni li jipproduċu s-segala ffinanzjati minn parti mill-ammonti ġenerati mill-modulazzjoni. (8) Biex il-bdiewa jkunu megħjuna jilħqu livelli ta’ agrikoltura moderna u ta’ kwalità għolja, hu neċessarju li l-Istati Membri jistabbilixxu sistema komprensiva li toffri pariri lill-irziezet kummerċjali. Is-sistema konsultattiva għall-irziezet għandha tgħin lill-bdiewa jsiru iktar konxji ta’ kurrenti materjali u proċessi tal-biedja relatati ma’ l-ambjent, sigurtà ta’ l-ikel, saħħa u benesseri ta’ l-annimali mingħajr bl-ebda mod ma tkun affettwata l-obbligazzjoni u r-responsabbiltà tagħhom li jirrispettaw dawk il-livelli. (9) Biex tkun faċilitata l-introduzzjoni tas-sistema konsultattiva għall-irziezet, għandu jkun previst perjodu ta’ żmien għall-Istati Membri biex jistabilixxu s-sistema. Id-dħul tal-bdiewa fis-sistema għandu jkun fuq bażi volontarja bi priorità għal dawk il-bdiewa li jirċievu iktar minn ċertu ammont fis-sena bħala pagamenti diretti. Minħabba n-natura tas-sistema li toffri pariri lill-bdiewa, ikun xieraq li l-informazzjoni miksuba matul din l-attività konsultattiva tkun trattata b’mod kunfidenzali, ħlief fil-każ ta’ ksur serju tal-liġi tal-Komunità jew nazzjonali. (10) L-Istati Membri, skond l-Artikolu 8 tar-Regolament tal-Kunsill (KE) Nru 1258/1999 tas-17 ta’ Mejju 1999 dwar il-finanzjament tal-politika komuni agrikola [5], għandhom jieħdu l-miżuri neċessarji biex jissodisfaw lilhom infushom li l-operazzjonijiet finanzjati mit-taqsima "Garanzija" ("Guarantee") tal-Fond Agrikolu Ewropew dwar Gwida u Garanzija (FAEGG) huma verament imwettqa u eżegwiti korrettament, u li jimpedixxu u jagħtu każ ta’ l-irregolarijiet. (11) Biex tkun imtejba l-effikaċja u l-utilità tal-mekkaniżmi ta’ amministrazzjoni u kontroll, hu neċessarju li tkun adattata s-sistema stabbilita mir-Regolament tal-Kunsill (KEE) Nru 3508/92 tas-27 ta’ Novembru 1992 li jistabilixxi sistema integrata ta’ amministrazzjoni u kontroll għal ċerti skemi Komunitarji ta’ għajnuna [6] bil-għan li jkunu nklużi l-iskema ta’ pagament uniku, l-iskemi ta’ appoġġ għall-qamħ ta’ l-Awstralja, prodotti tal-proteini, prodotti ta’ l-enerġija, ross, lamtu tal-patata, ġewż, ħalib, żrieragħ, żrieragħ tal-legum u għajnuniet reġjonali speċifiċi kif ukoll kontrolli fuq l-applikazzjoni tar-regoli dwar ‘cross compliance’, modulazzjoni u s-sistema konsulttativa għall-irziezet. Għandu jkun hemm dispożizzjoni għall-possibilità li jkunu nklużi, iktar ‘il quddiem, skemi oħra ta’ għajnuna. (12) Minħabba kontroll effettiv u biex tkun evitata s-sottomissjoni ta’ applikazzjonijiet doppji għall-għajnuna lill-aġenziji ta’ pagament differenti fi Stat Membru wieħed, kull Stat Membru għandu jistabilixxi sistema waħda li tirreġistra l-identità tal-bdiewa li jkunu ssottomettew applikazzjonijiet għall-għajnuna suġġetti għas-sistema integrata. (13) Il-komponenti varji tas-sistema integrata huma ntenzjonati għall-amministrazzjoni u kontroll iktar effettivi. Għalhekk, f’każ ta’ skemi Komunitarji mhux trattati f’dan ir-Regolament, l-Istati Membri għandhom ikunu awtorizzati li jużaw is-sistema, bil-kondizzjoni li ma jaġixxu bl-ebda mod kontra d-dispożizzjonijiet konċernati. (14) Minħabba l-komplessità tas-sistema u n-numru kbir ta’ applikazzjonijiet għall-għajnuna li jridu jiġu pproċessati, huwa neċessarju li jintużaw ir-riżorsi tekniċi u l-metodi ta’ amministrazzjoni u kontroll xierqa. B’riżultat ta’ dan, is-sistema integrata, f’kull Stat Membru, għandha tinkludi ‘data base’ kompjuterizzat, sistema ta’ identifikazzjoni għall-biċċiet ta’ art agrikoli, applikazzjonijet għall-għajnuna għall-bdiewa, sistema armonizzata ta’ kontroll u, fl-iskema ta’ pagament uniku, sistema ta’ identifikazzjoni u reġistrazzjoni tad-drittijiet għall-pagament. (15) Biex id-‘data’ miġbura tista’ tiġi proċessata u użata għall-verifikazzjoni ta’ l-applikazzjonijiet għall-għajnuna, huwa neċessarju li jkunu stabbiliti ‘data bases’ kompjuterizzati ta’ prestazzjoni għolja li jagħmluha possibli b’mod partikolari li jiġu mwettqa ‘cross-checks’. (16) L-identifikazzjoni ta’ biċċiet ta’ art agrikola hi element kruċjali fl-applikazzjoni korretta ta’ l-iskemi marbuta ma’ l-‘area’ tas-superfiċje. L-esperjenza wriet li l-metodi eżistenti għandhom ċerti nuqqasijiet. Għalhekk, għandu jkun hemm dispożizzjoni għat-twaqqif ta’ sistema ta’ identifikazzjoni, fejn neċessarju, bl-għajnuna ta’ ‘remote sensing’. (17) Għall-skopijiet ta’ simplifikazzjoni, l-Istati Membri għandhom ikunu awtorizzati jagħmlu dispożizzjonijiet għas-sottomissjoni ta’ applikazzjoni waħda għal skemi differenti ta’ għajnuna u biex l-applikazzjoni annwali tiġi mibdula b’applikazzjoni permanenti suġġetta biss għall-konferma annwali. (18) L-Istati Membri għandhom ikunu jistgħu jużaw ammonti li jsiru disponibbli b’riżultat ta’ tnaqqis fil-pagamenti taħt modulazzjoni għal ċerti miżuri addizzjonali fl-isfond ta’ l-appoġġ għall-iżvilupp rurali pprovdut taħt ir-Regolament tal-Kunsill (KE) Nru 1257/1999 tas-17 ta’ Mejju 1999 dwar l-appoġġ għall-iżvilupp rurali mill-Fond Agrikolu Ewropew dwar Gwida u Garanzija (FAEGG) [7]. (19) Billi l-ammonti li jsiru disponibbli b’riżultat tal-‘cross compliance’ mhumiex prevedibbli biżżejjed fil-bogħod biex jintużaw għall-miżuri addizzjonali fl-isfond tal-appoġġ għall-iżvilupp rurali, dawk l-ammonti għandhom jiġu mqiegħda fit-Taqsima "Garanzija" tal-FAEGG, ħlief għal ċertu persentaġġ li għandu jinżammmilll-Istati Membri. (20) Pagamenti pprovduti taħt skemi Komunitarji ta’ appoġġ għadhom jiġu magħmula mill-awtoritajiet kompetenti lill-benefiċjarji, b’mod sħiħ, mingħajr preġudizzju għat-tnaqqis ipprovdut f’dan ir-Regolament, u fi żmien il-perjodu preskritt. (21) L-iskemi ta’ appoġġ taħt il-politika agrikola komuni jipprovdu għal appoġġ permezz ta’ dħul dirett b’mod partikolari bil-għan li jiġi żgurat livell ta’ għajxien imparzjali għall-Komunità agrikola. Dan l-għan hu relatat mill-qrib mal-manteniment taż-żoni rurali. Biex tkun evitata l-misallokazzjoni tal-fondi tal-Komunità, l-ebda pagamenti m’għandhom isiru lill-bdiewa li artifiċjalment ħolqu l-kondizzjonijiet mitluba biex jinkisbu tali pagamenti. (22) Skemi komuni ta’ appoġġ għandhom jiġu adattati skond l-iżviluppi, jekk hu neċessarju fi żmien perjodi qosra. Il-benefiċjarji għalhekk, ma jistgħux iserħu fuq il-fatt li l-kondizzjonijiet għall-għajnuna mhux ser jiġu mibdula u għandhom ikunu ppreparati għar-reviżjoni possibli ta’ l-iskemi fid-dawl ta’ l-iżviluppi tas-suq. (23) Minħabba l-implikazzjonijiet sinifikanti li l-pagamenti ta’ appoġġ dirett għandhom fuq il-‘budget’ u biex l-impatt tagħhom ikun jista’ jiġi eżaminat aħjar, l-iskemi tal-Komunità għandhom ikunu suġġetti għall-evalwazzjoni xierqa. (24) Tkabbir fil-kompetittività tal-agrikoltura tal-Komunità u l-promozzjoni tal-kwalità ta’ l-ikel u ta’ livelli ambjentali neċessarjament iġibu magħhom tnaqqis fil-prezzijiet istituzzjonali tal-prodotti agrikoli u żjieda fil-prezz tal-produzzjoni għall-azjendi agrikoli fil-Komunità. Biex jinkisbu dawn l-għanijiet u biex ikun hemm promozzjoni ta’ agrikoltura sostenibbli u orjentata iktar lejn is-suq, hi neċessarja li tkun kompletata il-bidla mill-appoġġ lill-produzzjoni għall-appoġġ lill-produttur billi tiġi ntrodotta sistema ta’ dħul separat għal kull razzett. Waqt li l-imsemmija separazzjoni ma tbiddilx l-ammont attwali li jitħallas lill-bdiewa, iżżid b’mod sinifikanti l-effikaċja tad-dħul f’forma ta’ għajnuna. Hu għalhekk xieraq li l-pagament uniku lir-razzett ikun suġġett għall-kondizzjoni li jkun hemm ‘cross-compliance’ ma’ l-ambjent, sigurtà ta’ l-ikel, saħħa u benesseri ta’ l-annimali, kif ukoll il-manteniment tar-razzett f’kondizzjoni agrikola u ambjentali tajba. (25) Tali sistema għandha tgħaqqad flimkien numru ta’ pagamenti diretti eżistenti li jirċievi bidwi minn skemi varji f’pagament uniku, determinat fuq il-bażi ta’ drittijiet preċedenti, fi żmien perjodu ta’ referenza, aġġustat biex jittieħed kont ta’ l-implimentazzjoni sħiħa tal-miżuri ntrodotti fl-isfond ta’ l-Aġenda 2000 u tal-bidliet fl-ammonti ta’ għajnuna magħmula b’dan ir-Regolament. (26) Peress illi l-benefiċċji f’termini ta’ simplifikazzjoni amministrattiva ser jiżdiedu jekk ħafna setturi jiġu nklużi, l-iskema għandha tkopri, fl-ewwel stadju, il-prodotti kollha inklużi taħt ir-reġim tal-prodotti li jinħartu kif ukoll il-legum taż-żerriegħa, żrieragħ, ċanga u nagħaġ. Il-pagamenti reveduti għar-ross u qamħ ta’ l-Awstralja kif ukoll il-pagament fis-settur tal-ħalib hekk kif ir-riforma tiġi implimentata totalment, għandhom ukoll ikunu ntegrati fl-iskema. Pagamenti għall-patata tal-lamtu u għalf niexef għandhom ukoll ikunu nklużi fl-iskema, waqt li għandhom jinżammu pagamenti separati għall-industrija ta’ l-ipproċessar. (27) Miżuri speċifiċi għandhom jiġu stabbiliti għall-qanneb, biex ikun żgurat li prodotti illegali ma jistgħux jiġu moħbija qalb il-prodotti tar-raba’ li għandhom dritt għall-pagament uniku, u b’mod tali li jaffettwaw ħażin l-organizzazzjoni tas-suq komuni tal-qanneb. Dispożizzjonijiet għandhom għalhekk jiġu magħmula biex il-pagamenti jingħataw biss għal żoni miżrugħa b’varjetajiet ta’ qanneb u li joffru ċerti garanziji a rigward ta’ kontenut ta’ sustanza psikotropika. Ir-referenzi għall-miżuri speċifiċi pprovduti fir-Regolament tal-Kunsill (KE) Nru 1673/2000 tas-27 ta’ Lulju 2000 dwar l-organizzazzjoni komuni tas-swieq tal-kittien u tal-qanneb imkabbra għall-ħjut [8] għandhom jiġu adattati f’dan ir-rigward. (28) Biex il-bdiewa jitħallew liberi li jagħżlu x’jipproduċu fuq l-art tagħhom, inkluż prodotti li għadhom jirċievu appoġġ mhux separat, u b’hekk tiżdied l-orjentazzjoni tas-suq, il-pagament uniku m’għandux ikun kondizzjonat mill-produzzjoni ta’ prodott speċifiku. Madankollu, biex ikunu evitati distorzjonijiet tal-kompetizzjoni xi prodotti għandhom jiġu esklużi mill-produzzjoni fuq art eliġibbli. (29) Biex ikun stabbilit l-amont li l-bidwi għandu dritt għalih taħt l-iskema l-ġdida, hu xieraq li ssir referenza għall-ammonti mogħtija lilu matul il-perjodu ta’ referenza. Biex jittieħed kont ta’ sitwazzjonijiet speċifiċi, għandha tiġi stabbilita riserva nazzjonali. Din ir-riserva tista’ ukoll tintuża biex tiffaċilita l-partiċipazzjoni ta’ bdiewa ġodda fl-iskema. Il-pagament uniku għandu jkun stabbilit fuq livell ta’ razzett. (30) L-ammont totali li għalih għandu dritt razzett għandu jinqasam f’partijiet (drittijiet għall-pagament) u għandu jintrabat ma’ ċertu numru ta’ ettari eliġibbli li jrid jiġu definiti, biex ikun faċilitat it-trasferiment tad-drittijiet ta’ ‘premium’. Biex ikunu evitati trasferimenti spekulattivi li jwasslu għall-akkumulazzjoni ta’ drittijiet ġhall-pagament mingħajr bażi agrikola li tikkorrispondi magħhom, meta tingħata l-għajnuna, ikun xieraq li tkun ipprovduta rabta bejn id-drittijiet u ċerti numru ta’ ettari eliġibbli, kif ukoll il-possibilità li jiġu limitati t-trasferimenti ta’ drittijiet ġo reġjun. Dispożizzjonijiet speċifiċi għandhom jiġu stabbiliti għall-għajnuna mhux direttament marbuta ma’ żona wara li jittieħed kont tas-sitwazzjoni partikolari tat-trobbija tan-nagħaġ u l-mogħoż. (31) Biex ikun żgurat li l-livell totali ta’ appoġġ u drittijiet ma jaqbżux ir-restrizzjonijiet kurrenti tal-‘budget’ fuq livell Komunitarju jew nazzjonali u, fejn applikabbli, fuq livell reġjonali, hu xieraq li jkunu pprovduti limiti nazzjonali kalkulati bħala s-somma tal-fondi kollha mogħtija f’kull Stati Membru għall-pagament ta’ l-għajnuniet taħt l-iskemi ta’ appoġġ rilevanti, matul il-perjodu ta’ referenza u wara li jittieħed kont ta’ l-aġġustamenti li jsiru iktar tard. Tnaqqis proporzjonali għandu jkun applikabbli jekk il-limitu jiġi maqbuż. (32) Biex jinżammu l-benefiċċji tal-kontroll tal-produzzjoni ta’ l-art imwarrba, waqt li jissaħħu l-benefiċċji ambjentali tagħha taħt l-iskema ġdida ta’ appoġġ, għandhom jinżammu l-kondizzjonijiet ta’ l-art imwarrba għall-art li tinħarat. (33) Biex ikun hemm flessibilità fil-mod li bih jintlaqgħu sitwazzjonijiet speċifiċi, l-Istati Membri għandhom ikollhom l-għażla li jiddefinixxu ċertu bilanċ bejn drittijiet individwali għall-pagament u medji reġjonali jew nazzjonali u bejn pagamenti eżistenti u l-pagament uniku. Deroga speċifika għall-projbizzjoni fuq il-kultivazzjoni ta’ frott u ħaxix inkluża l-patata tal-mejda għandha tiġi pprovduta biex f’każ ta’ reġjonaliżmu, ikun evitat li dan iwassal għal tħarbit fil-produzzjoni waqt li jkun minimizzat xi effett fuq id-distorsjoni tal-kompetizzjoni. Barraminhekk, biex jittieħed kont tal-kondizzjonijiet agrikoli speċifiċi tiegħu, hu xieraq li tkun ipprovduta l-possibilità li Stat Membru jitlob perjodu transitorju biex jimplimenta l-iskema ta’ pagament uniku waqt li jkompli jirrispetta l-limiti tal-‘budget’ iffissati għall-iskema ta’ pagament wieħed. ransitorju u biex ikun żgurat ir-rispett lejn l-obbligi internazzjonali tal-Komunità, hu xieraq li l-Kummissjoni tkun tista’ tieħu l-miżuri neċessarji biex tlaħħaq ma’ tali sitwazzjonijiet. (34) Fil-każ ta’ implimentazzjoni mhux obbligatorja jew transitorja, biex ikunu protetti t-tamiet leġittimi tal-bdiewa, hu xieraq li tkun iffissata data sa meta l-Istati Membri jridu jiddeċidu li japplikaw l-iskema ta’ pagament uniku. Barraminhekk, biex tkun żgurata l-kontinwazzjoni tar-reġim kurrenti, għandhom jiġu stabbiliti ċerti kondizzjonijiet għad-dritt għall-għajnuna, waqt li l-awtorità biex ikunu pprovduti regoli ta’ implimentazzjoni titħalla f’idejn il-Kummissjoni. (35) Biex jinżamm ir-rwol tal-produzzjoni tal-qamħ ta’ l-Awstralja fiż-żoni tradizzjonali ta’ produzzjoni waqt li tissaħħaħ l-għajnuna li tingħata lill-qamħ ta’ l-Awstralja li jirrispetta ċerti kondizzjonijiet minimi ta’ kwalità, hu xieraq li jitnaqqas, matul il-perjodu transitorju, is-suppliment kurrenti speċifiku għall-qamħ ta’ l-Awstralja fiż-żoni transitorji u li tkun abolita l-għajnuna speċjali f’żoni stabbiliti. Għandha biss tkun eliġibbli għal dik l-għajnuna dik il-kultivazzjoni li tipproduċi qamħ ta’ l-Awstralja tajjeb għall-użu fil-manifattura tas-smid u prodotti ta’ l-għaġin. (36) Biex jissaħħaħ ir-rwol tal-prodotti li fihom ħafna proteini u biex ikun hemm inċentiv biex tiżdied il-produzzjoni ta’ dawn il-prodotti, hu xieraq li jkun ipprovdut pagament supplimentari lill-bdiewa li jipproduċu dawn il-prodotti. Biex tkun żgurata l-applikazzjoni korretta ta’ l-iskema l-ġdida, ċerti kondizzjonijiet għad-dritt għall-għajnuna għandhom ikunu stabbiliti. Għandha tkun preskritta żona massima garantita u tnaqqis proporzjonali applikat jekk iż-żona massima garantita tiġi maqbuża. (37) Biex jinżamm ir-rwol tal-produzzjoni tar-ross fiż-żoni tradizzjonali ta’ produzzjoni, hu xieraq li jkun ipprovdut pagament supplimentari għall-produtturi tar-ross. Biex tkun żgurata l-applikazzjoni korretta ta’ l-iskema l-ġdida, ċerti kondizzjonijiet għad-dritt għall-għajnuna għandhom ikunu stabbiliti.. (38) arranġamenti ġodda ta’ appoġġ għall-ġewż biex ikun evitat l-għajbien potenzali tal-produzzjoni tal-ġewż f’żoni tradizzjonali u l-konsegwenzi negattivi ambjentali, rurali, soċjali u ekonomiċi sussegwenti. Biex tkun żgurata l-applikazzjoni korretta ta’ l-arranġamenti l-ġodda, ċerti kondizzjonijiet għad-dritt għall-għajnuna għandhom ikunu stabbiliti, inklużi d-densità minima tas-siġar u d-daqs tal-‘plot’. Biex ikunu jistgħu jlaħħqu ma’ bżonnijiet speċifiċi, l-Istati Membri għandu jkollhom dritt jipprovdu għajnuna addizzjonali. (39) Biex ikun evitat li l-‘budget’ ikun maqbuż, għandha tkun preskritta żona massima garantita u tnaqqis proporzjonali applikat jekk Istati Membri li jaqbżu ż-żona tagħhom. Biex tkun żgurata applikazzjoni bilanċjata madwar il-Komunità, din iż-żona għandha tkun allokata b’mod proporzjonali maż-żoni tal-produzzjoni tal-ġewz fl-Istati Membri. -L-Istati Membri għandhom ikunu responsabbli biex jallokaw iż-żoni fit-territorju tagħhom. Żoni suġġetti għall-pjan ta’ titjib m’għandhomx ikunu eliġibbli għall-għajnuna taħt l-iskema l-ġdida sakemm jiskadi dan il-pjan. (40) Biex issir kapitalizzazzjoni mis-suċċess tal-pjanijiet ta’ titjib fir-rigward tal-klassifikazzjoni mill-ġdid tal-prodotti pprovduti, l-Istati Membri jistgħu jipprovdu illi d-dritt għall-għajnuna mill-Komunità u għall-għajnuna nazzjonali jkun suġġett għall-kondizzjoni li jkun hemm sħubija f’organizzazzjonijiet ta’ produtturi. Biex ikun evitat taħwid, trid tkun żgurata transizzjoni lejn l-iskema l-ġdida mingħajr diffikultajiet. (41) Preżentament, l-appoġġ lejn prodotti ta’ enerġija jikkonsisti fil-possibilità li jitkabbru prodotti industrijali fuq art imwarrba. Il-prodotti ta’ enerġija jgħoddu l-akbar numru ta’ prodotti mhux ta’ l-ikel fuq art imwarrba. Għandha tkun stabbilita għajnuna speċifika għall-prodotti ta’ enerġija bl-għan li tiżdied is-sostituzzjoni tal-dijossidu karboniku. Għandha tkun preskritta żona massima garantita u tnaqqis proporzjonali applikat jekk iż-żona massima garantita tiġi maqbuża. L-arranġamenti għandhom ikunu reveduti wara li perjodu preskritt jieħu in kunsiderazzjoni l-implimentazzjoni tal-inizjattiva tal-Komunità rigward il-‘biofuels’. (42) Biex tinżamm il-produzzjoni tal-lamtu f’żoni tradizzjonali ta’ produzzjoni u biex ikun rikonoxxut ir-rwol tal-produzzjoni tal-patata fiċ-ċiklu agronomiku, hu xieraq li jkun ipprovdut pagament supplimentari lill-produtturi tal-lamtu tal-patata. Barraminnhekk, minħabba li s-sistema tal-pagament lill-produtturi tal-lamtu tal-patata ser tkun parzjalment inkluża fis-sistema tal-pagament uniku, ir-Regolament tal-Kunsill (KE) Nru 1868/94 tas-27 ta’ Lulju 1994 li jistabilixxi sistema ta’ kwoti li għandha x’taqsam mal-produzzjoni tal-lamtu tal-patata [9] għandha tkun emendata. (43) L-inklużjoni ta’ prodotti li jinħartu, ċanga u nagħaġ testendi l-iskema tal-pagament uniku għall-‘premiums’ li huma mħallsa fir-reġjuni l-iktar ‘il bogħod u fil-Gżejjer Eġej, biex ikun hemm iktar simplifikazzjoni u biex ikun evitat li jitħalla qafas legali u amministrattiv għal numru limitat ta’ bdiewa f’dawk iż-żoni. Madankollu, biex jinżamm ir-rwol ta’ ċerti tipi ta’ prodotti f’dawn ir-reġjuni tal-Komunità, hu xieraq li jkun ipprovdut li l-Istati Membri jistgħu jiddeċidu li m’għandhomx għalfejn jinkludu dawk il-pagamenti fl-iskema tal-pagament uniku. L-istess possibilità għandha tapplika għall-pagamenti supplimentari f’ċerti reġjuni ta’ l-Isvezja u l-Finlandja kif ukoll għall-għajnuna liż-żrieragħ. F’dawn il-każi, il-kontinwazzjoni tar-reġimi kurrenti titlob li jkunu stabbiliti ċerti kondizzjonijiet għad-dritt għall-għajuna, waqt li titħalla f’idejn il-Kummissjoni l-awtorità biex tipprovdi regoli ta’ implimentazzjoni. (44) Biex tkun faċilitata it-transizzjoni bejn ir-reġimi kurrenti tal-pagamenti għall-prodotti li jinħartu u ‘premiums’ għall-bhejjem u l-iskema l-ġdida tal-pagament uniku, ikun xieraq li jkunu pprovduti xi arranġamenti fil-pagamenti diretti kurrenti f’dawk is-setturi. (45) L-attività agrikola fl-Azores tiddependi ħafna fuq il-prodotti tal-ħalib. Hu għalhekk rakkomandat li jiġġeddu u jiġu estiżi l-miżuri fl-Artikolu 23 tar-Regolament (KE) Nru 1453/2001 tat-28 Ġunju 2001 li jintroduċu ċerti miżuri speċifiċi għall-ċerti prodotti agrikoli għall-Azores u Madejra [10] u li jkun hemm deroga minn ċerti dispożizzjonijiet tal-organizzazzjoni tas-suq komuni għall-ħalib u prodotti tal-ħalib rigward il-limitazzjoni tal-produzzjoni għall-perjodu totali ta’ sitt snin ta’ ‘marketing’ li jibdew mill-1999/2000 biex jittieħed kont tal-livell ta’ żvilupp u l-kondizzjonijiet għall-produzzjoni lokali. Matul il-perjodu ta’ applikazzjoni, din il-miżura ser tippermetti li s-settur fl-Azores ikompli jkun ristrutturat mingħajr ma jkun hemm interferenza mas-suq tal-ħalib u mingħajr ma jkun hemm effett sinifikanti fuq il-ħidma soda ta’ l-iskema tat-taxxi (‘levy’) fuq livell Portugiż jew Komunitarju. (46) L-applikazzjoni ta’ l-iskema tal-pagament uniku ‘de facto’ ser timplika illi l-programm ta’ konverżjoni ta’ art li preżentament tinħarat għat-trobbija estensiva tal-bhejjem fil-Portugall stabbilita fir-Regolament (KE) Nru 1017/94 [11] sar bla skop. Ir-Regolament (KE) Nru 1017/94 għandu għalhekk jiġi mħassar bid-dħul fis-seħħ ta’ l-iskema tal-pagament uniku. (47) Bħala riżultat tal-bidliet imsemmija hawn fuq u d- dispożizzjonijiet il-ġodda, ir-Regolamenti tal-Kunsill (KEE) Nru 3508/92, (KE) Nru 1577/96 tat-30 ta’ Lulju 1996 li jintroduċu miżuri speċifiċi rigward ċerti legum taż-żerriegħa [12] u (KE) Nru 1251/1999 tas-17 ta’ May 1999 li jistabbilixxi sistema ta’ appoġġ għall-produtturi ta’ ċerti prodotti li jinħartu [13] għandhom jiġu mħassra. Ir-Regolament (KE) Nru 1259/1999 ukoll għandu jiġi mħassar, ħlief għal ċerti dispożizzjonijiet li jipprovdu reġimi temporanji u mhux obbligatorji. (48) Id-dispożizzjonijiet speċifiċi li jikkonċernaw pagamenti diretti fir-Regolamenti tal-Kunsill (KEE) Nru No 2358/71 tas-26 ta’ Ottubru 1971 fuq l-organizzazzjoni komuni tas-suq taż-żrieragħ [14], Nru 2019/93 tad-19 ta’ Lulju 1993 li jintroduċi miżuri speċifiċi għall-iżgħar mill-Gżejjer Eġej rigward ċerti prodotti agrikoli [15], (KE) Nru 1254/1999 tas-17 ta’ Mejju 1999 fuq l-organizzazzjoni komuni tas-suq taċ-ċanga u l-vitella [16], (KE) Nru 1452/2001 tat-28 ta’ Ġunju 2001 li jintroduċi miżuri speċifiċi għal ċerti prodotti agrikoli għad-dipartimenti Franċiżi ta’ barra ‘il pajjiż [17], (KE) Nru 1454/2001 tat-28 ta’ Ġunju 2001 li jintroduċi miżuri speċifiċi għal ċerti prodotti agrikoli għall-Gżejjer Kanari [18] u (KE) Nru 2529/2001 tat-19 ta’ Diċembru 2001 fuq l-organizzazzjoni komuni tas-suq tal-laħam tan-nagħaġ u l-mogħoż [19] effettivament tilfu l-iskop tagħhom u għandhom għalhekk jiġu mħassra. (49) Fiż-żmien li fih jidħol fis-seħħ dan ir-Regolament, il-Komunità tikkonsisti fi 15-il Stat Membru. Jekk jittieħed kont tal-fatt li, skond it-Trattat ta’ Adeżjoni ta’ l-2003, l-adeżjoni ta’ l-Istati Membri ġodda ser issir fl-1 ta’ Mejju 2004, dan ir-Regolament għandu jkun addattat, sad-data ta’ l-adeżjoni, skond il-proċeduri pprovduti mill-istess Trattat biex jagħmluh applikabbli għall-Istati Membri ġodda. (50) Il-miżuri meħtieġa sabiex jiġi implimentat dan ir-Regolament għandhom jiġu adottati skond id-Deċiżjoni tal-Kunsill 1999/468/KE tat-28 ta’ Ġunju 1999 li tippreskrivi l-proċeduri sabiex jiġu eżerċitati l-poteri ta’ implimetazzjoni konferiti fuq il-Kummissjoni [20], ADOTTAT DAN IR-REGOLAMENT: It-TITOLU I AMBITU U DEFINIZZJONIJIET Artikolu 1 Ambitu Dan ir-Regolament jistabbilixxi: - regoli komuni fuq pagamenti diretti taħt skemi ta’ appoġġ għad-dħul fl-isfond tal-politika agrikola komuni li huma ffinanzjati mit-Taqsima "Garanzija" tal-Fond Agrikolu Ewropew dwar Gwida u Garanzija (FAEGG), ħlief dawk ipprovduti taħt ir-Regolament (KE) Nru 1257/1999; - appoġġ għad-dħul għall-bdiewa); - skemi ta’ appoġġ qamħ ta’ l-Awstralja, prodotti tal-proteini, ross, ġewż, prodotti ta’ l-enerġija, lamtu tal-patata, ħalib, żrieragħ, prodotti li jinħartu, laħam tan-nagħaġ u mogħoż, ċanga u vitella u legum taż-żerriegħa. Artikolu 2 Definizzjonijiet Għall-għanijiet ta’ dan ir-Regolament għandhom japplikaw dawn id-definizzjonijiet: (a) "bidwi" ifisser persuna naturali jew legali, jew grupp ta’ persuni naturali jew legali, hu x’inhu l-istatus legali mogħti lil dan il-grupp u lill-membri tiegħu mil-liġi nazzjonali, li l-ażjenda tiegħu tinsab f’territorju tal-Komunità, kif imsemmi fl-Artikolu 299 tat-Trattat, u li jeserċita attività agrikola, (b) "ażjenda" tfisser il-‘units’ kollha ta’ produzzjoni immexxija minn bidwi li jinsab fit-territorju ta’ l-istess Stat Membru, (ċ) "attività agrikola" tfisser il-produzzjoni, trobbija jew tkabbir ta’ prodotti agrikoli inklużi l-ħsad, produzzjoni tal-ħalib, trobbija ta’ annimali u ż-żamma ta’ annimali għal skop ta’ biedja, jew il-manteniment ta’ l-art f’kondizzjoni agrikola u ambjentali tajba kif stabbilit taħt l-Artikolu 5, (d) "pagament dirett" ifisser pagament mogħti direttament lill-bdiewa taħt skema ta’ appoġġ għad-dħul imniżżla fl-Anness I, (e) "pagamenti f’sena kalendarja partikolari" jew "pagament fil-perjodu ta’ referenza" ifissru pagamenti mogħtija jew li ser jingħataw għas-sena jew snin konċernati, inklużi l-pagamenti kollha għal perjodi oħra li jibdew f’dik is-sena kalendarja jew snin kalendarji, (f) "prodotti agrikoli" ifissru l-prodotti mniżżla fl-Anness I tat-Trattat, inkluż il-qoton, imma bl-eċċezzjoni tal-prodotti tas-sajd. It-TITOLU II DISPOSIZZJONIJIET ĠENERALI Il-KAPITOLU 1 ’CROSS COMPLIANCE’ Artikolu 3 Kondizzjonijiet prinċipali 1. Bidwi li jirċievi pagamenti diretti għandu jirrispetta l-kondizzjonijiet amministrattivi statutarji msemmija fl-Anness III, skond il-kalendarju mniżżel f’dak l-Anness, u l-kondizzjoni agrikola u ambjentali tajba stabbilita taħt l-Artikolu 5. 2. L-awtoritajiet nazzjonali kompetenti għandhom jipprovdu lill-bidwi lista ta’ kondizzjonijiet amministrattivi statutarji u l-kondizzjoni agrikola u ambjentali tajba li jrid jiġu rispettati. Artikolu 4 Kondizzjonijiet amministrattivi statutarji 1. Il-kondizzjonijiet amministrattivi statutarji msemmija fl-Anness III għandhom ikunu stabbiliti mil-leġislazzjoni tal-Komunità fl-oqsma li ġejjin: - saħħa tal-pubbliku, ta’ l-annimali u l-pjanti, - ambjent, - benesseri ta’ l-annimali. 2. L-atti msemmija fl-Anness III għandhom japplikaw fl-isfond ta’ dan ir-Regolament fil-verżjoni kif emendata minn żmien għal żmien u, fil-każ tad-Direttivi kif implementati fl-Istati Membri. Artikolu 5 Kondizzjoni agrikola u ambjentali tajba 1. L-Istati Membri għandhom jiżguraaw li l-art agrikola kollha, speċjalment art li m’għadiex tintuża għall-skopijiet ta’ produzzjoni, tinżamm f’kondizzjoni agrikola and ambjentali tajba. L-Istati Membri għandhom jiddefinixxu, fuq livell nazzjonali jew reġjonali, il-kondizzjonijiet minimi għall-kondizzjoni agrikola u ambjentali tajba fuq il-bażi tal-qafas stabbilit fl-Anness IV, wara li jittieħed kont tal-karatteristiċi speċifiċi taż-żoni konċernati, inklużi l-kondizzjonijiet tal-ħamrija u klimatiċi, sistemi tal-biedja eżistenti, użu ta’ l-art, newba ta’ l-uċuh tar-raba’, prattiċi tal-biedja, u strutturi ta’ l-irziezet. Dan hu mingħajr preġudizzju għall-‘istandards’ li jirregolaw il-prattiċi agrikoli tajba kif applikati fil-kuntest tar-Regolament tal-Kunsill (KE) Nru 1257/1999 u tal-miżuri agri-ambjentali applikati ‘il fuq mil-livell ta’ referenza ta’ prattiċi agrikoli tajba. 2. L-Istati Membri għandhom jiżguraw li l-art li kienet b’mergħa permanenti fid-data mniżżla fl-applikazzjonijiet għall-għajnuna għaż-żona ta’ l-2003 tinżamm taħt mergħa permanenti. Madankollu Stat Membru jista’, f’ċirkustanzi ġustifikati, jidderoga mill-ewwel subparagrafu, sakemm jieħu azzjoni biex ma jħallix li jkun hemm tnaqqis sinifikanti fl-‘area’ totali tiegħu ta’ mergħa permanenti. L-ewwel subparagrafu ma japplikax għal art b’ mergħa permanenti li ser tingħata għat-tisġir, jekk tali tisġir hu kompatibbli ma’ l-ambjent u bl-esklużjoni ta’ msaġar tas-siġar tal-Milied u speċi li jikbru malajr kultivati għal perjodu qasir. Artikolu 6 Tnaqqis jew esklużjoni mill-pagamenti 1. Fejn il-kondizzjonijiet amministrattivi statutarji jew il-kondizzjoni agrikola u ambjentali tajba mhumiex osservati, bħala riżultat ta’ azzjoni jew ommissjoni direttament attribwita lill-bidwi individwali, l-ammont totali ta’ pagamenti diretti li ser jingħataw fis-sena kalendarja li fiha seħħ in-nuqqas ta’ osservanza, u wara l-applikazzjoni ta’ l-Artikoli 10 u 11, għandhom jitnaqqsu jew jiġu kanċellati skond ir-regoli dettaljati stabbiliti taħt l-Artikolu 7. 2. It-tnaqqis u l-esklużjonijiet imsemmija fil-paragrafu 1 għandhom japplikaw biss jekk in-nuqqas ta’ osservanza tirrigwarda: (a) attività agrikola, jew (b) art agrikola ta’ l-ażjenda, inklużi l-biċċiet ta’ art li ġew imwarrba. Artikolu 7 Regoli dettaljati għat-tnaqqis jew esklużjoni 1. Regoli dettaljati għat-tnaqqis u esklużjonijiet msemmija fl-Artikolu 6 għadhom jiġu stabbiliti skond il-proċedura msemmija fl-Artikolu 144(2). F’dan il-kuntest, għandu jittieħed kont tas-severità, miżura, permanenza u repetizzjoni tan-nuqqas ta’ osservanza misjuba kif ukoll tal-kriterji mniżżla fil-paragrafi 2, 3 u 4 ta’ dan l-Artikolu. 2. Fil-każ ta’ negliġenza, il-persentaġġ ta’ tnaqqis m’għandux jaqbeż il-5 % u, fil-każ ta’ nuqqas repetittiv ta’ osservanza, il-15 %. 3. Fil-każ ta’ nuqqas ta’ osservanza intenzjonali, il-persentaġġ ta’ tnaqqis m’għandux bħala prinċipju jkun inqas minn 20 % u jista’ jwassal anke għall-esklużjoni totali minn waħda jew iktar mill-iskemi varji ta’ għajnuna u japplika għal sena kalendarja waħda jew iktar. 4. F’kull każ, l-ammont totali ta’ tnaqqis u esklużjonijiet għal sena kalendarja waħda m’għandux ikun iktar mill-ammont totali imsemmi fl-Artikolu 6(1). Artikolu 8 Reviżjoni Sa mhux aktar tard milll-31 ta’ Diċembru 2007, il-Kummissjoni għandha tissottometti rapport fuq l-applikazzjoni tas-sistema tal-‘cross compliance’ akkumpanjat, jekk ikun neċessarju, bi proposti xierqa prinċipalment bil-ħsieb li tiġi emendata l-lista ta’ kondizzjonijiet statutarji amministrattivi mniżżla fl-Anness III. Artikolu 9 Ammonti riżultanti mill-‘cross compliance’ L-ammonti riżultanti mill-applikazzjoni ta’ dan il-Kapitolu għandhom jitqiegħdu fit-taqsima "Garanzija" tal-FAEGG. Stat Membru jista’ jżomm 25 % ta’ dawn l-ammonti. Il-KAPITOLU 2 MODULAZZJONI U DIXXIPLINA FINANZJARJA Artikolu 10 Modulazzjoni 1. L-ammonti kollha ta’ pagamenti diretti li ser jingħataw lill-bidwi f’sena kalendarja partikolari fi Stat Membru partikolari għandhom jiġu mnaqqsa għal kull sena sa l-2012 bil-persentaġġi li ġejjin: - 2005: 3 %, - 2006: 4 %, - 2007: 5 %, - 2008: 5 %, - 2009: 5 %, - 2010: 5 %, - 2011: 5 %, - 2012: 5 %. 2. L-ammonti riżultanti mill-applikazzjoni tat-tnaqqis ipprovdut fil-paragrafu 1, wara li jkunu mnaqqsa l-ammonti totali msemmija fl-Anness II, għandhom ikunu disponibbli bħala appoġġ Komunitarju addizzjonali għall-miżuri taħt programmi ta’ żvilupp rurali iffinanzjati mit-taqsima "Garanti" tal-FAEGG skond ir-Regolament (KE) Nru 1257/1999. 3. L-ammont li jikkorrispondi għal punt wieħed fil-mija għandu jkun allokat lill-Istat Membru fejn l-ammonti korrispondenti ġew iġġenerati. Il-bqija ta’ l-ammonti għandhom jiġu allokati lill-Istati Membri konċernati skond il-proċedura msemmija fl-Artikolu 144(2) fuq il-bażi tal-kriterji li ġejjin: - żona agrikola, - impjieg agrikolu, - il-prodott gross domestiku (GDP) ‘per capita’ kalkulat f’kapaċità ta’ akkwist. Madankollu, kull Stat Membru għandu jirċievi mill-inqas 80 % ta’ l-ammonti totali li l-modulazzjoni iġġenerat f’dak l-Istat Membru. 4. B’deroga mit-tieni subparagrafu tal-paragrafu 3, jekk fi Stat Membru l-proporzjoni tas-segala bħala parti mill-produzzjoni totali tiegħu taċ-ċereali taqbeż il-5 % bħala medja matul il-perjodu 2000-2002 u l-proporzjon tiegħu tal-produzzjoni totali Komunitarja tas-segala taqbeż il-50 % matul l-istess perjodu, mill-inqas 90 % ta’ l-ammonti ġenerati mill-modulazzjoni fl-Istat Membru konċernat għandhom jerġgħu jiġu allokati lil dak l-Istat Membru, sa l-2013 inkluża. F’tali każ, mingħajr preġudizzju għall-possibilità pprovduta fl-Artikolu 69, mill-inqas 10 % ta’ l-ammont allokat lill-Istat Membru konċernat għandu jkun disponibbli għall-miżuri msemmija fil-paragrafu 2 ta’ dan l-Artikolu fir-reġjuni li jipproduċu s-segala. Għall-iskop ta’ dan il-paragrafu, "ċereali" ifissru ċ-ċereali msemmija fl-Anness IX. 5. Il-paragafu 1 ma japplikax għall-pagamenti diretti mogħtija lill-bdiewa fid-dipartimenti Franċiżi ta’ barra ‘il pajjiż, fl-Azores u Madejra, fil-Gżejjer Kanari u Eġej. Artikolu 11 Dixxiplina finanzjarja 1. Mill-‘budget’ tal-2007 ‘il quddiem, bil-ħsieb li jkun żgurat li l-ammonti għall-finanzjament tal-politika agrikola komuni preżentament taħt is-sottotitolu 1a (miżuri ta’ ‘marketing’ u għajnuna diretta) jirrispettaw il-limiti annwali mniżżla fid-Deċiżjoni tar-Rappreżentanti tal-Gvernijiet ta’ l-Istati Membri, li ltaqgħu fi ħdan il-Kunsill fit-18 ta’ Novembru 2002, konċernanti l-Konklużjonijiet tal-Kunsill Ewropew li jiltaqa’ fi Brussel fl-24 u l-25 ta’ Ottubru 2002, aġġustament tal-pagamenti diretti għandu jsir meta l-previżjonijiet jindikaw illi l-ammonti pprovduti taħt sottotitolu 1a meta jittieħed kont ta’ marġinu ta’ EUR 300 miljun inqas mill-ammonti previsti u qabel l-applikazzjoni tal-modulazzjoni pprovduta fl-Artikolu 10(2), ser ikunu maqbuża f’sena ta’ stima partikolari. Dan hu mingħajr preġudizzju għall-perspettivi finanzjarji għall-2007-2013. 2. Il-Kunsill, fuq proposta tal-Kummissjoni preżentata mhux aktar tard mill-31 ta’ Marzu tas-sena kalendarja li fiha japplikaw l-aġġustament msemmija fil-paragrafu 1, għandu jiffissa dawn l-aġġustamenti sa mhux aktar tard mit-30 ta’ Ġunju tas-sena kalendarja li fiha japplikaw l-aġġustamenti. Artikolu 12 Ammont addizzjonali ta’ għajnuna 1. Ammont addizzjonali ta’ għajnuna għandu jingħata lill-bdiewa li qed jirċievu pagamenti diretti taħt dan ir-Regolament. L-ammont addizzjonali ta’ għajnuna għandu jkun daqs l-ammont riżultanti mill-applikazzjoni tal-persentaġġi ta’ tnaqqis għal dik is-sena kalendarja taħt l-Artikolu 10 għall-ewwel EUR 5000 jew inqas ta’ pagamenti diretti. 2. L-ammonti totali ta’ għajnuna addizzjonali li jistgħu jingħataw fi Stat Membru f’sena kalendarja m’għandhomx ikunu ogħla mil-limiti mniżżla fl-Anness II. Fejn hu neċessarju, l-Istati Membri għandhom jipproċedu għall-aġġustament lineari ta’ persentaġġ ta’ ammonti addizzjonali ta’ għajnuna biex jirrispettaw il-limiti mniżżla fl-Anness II. 3. L-ammont addizzjonali ta’ għajnuna m’għandux ikun suġġett għat-tnaqqis imsemmi fl-Artikolu 10. 4. Mill-‘budget’ tal-2007 ‘il quddiem, il-Kummissjoni, skond il-proċedura msemmija fl-Artikolu 144(2), għandha tirrevedi l-limiti mniżżla fl-Anness II biex tieħu kont tal-bidliet strutturali ta’ l-azjendi. Il-KAPITOLU 3 SISTEMA KONSULTATTIVA GĦALL-IRZIEZET Artikolu 13 Sistema konsultattiva għall-irziezet 1. Sa l-1 ta’ Jannar 2007, l-Istati Membri għandhom jistabilixxu sistema biex jagħtu pariri lill-bdiewa fuq it-tmexxija ta’ l-art u tar-razzett (hawnhekk iżjed ‘il quddiem msejħa s-"sistema konsultatttiva għall-irziezet") imħaddma minn awtorità jew awtoritajiet nominati apposta jew minn entitajiet privati. 2. L-attività konsultatttiva għandha mill-inqas tkopri l-kondizzjonijiet amministrattivi statutarji u l-kondizzjoni agrikola u ambjentali tajba msemmija fil-Kapitolu I. Artikolu 14 Kondizzjonijiet 1. Il-bdiewa jistgħu jipparteċipaw fis-sistema konsultattiva għall-irziezet fuq bażi voluntarja. 2. L-Istati Membri għandhom jagħtu prijorità lill-bdiewa li jirċievu aktar minn EUR 15000 f’pagamenti diretti kull sena. Artikolu 15 Obbligi ta’ entitajiet privati approvati u awtoritajiet nominati Mingħajr preġudizzju għal-leġislazzjoni nazzjonali rigward l-aċċess pubbliku għad-dokumenti, l-Istati Membri għandhom jiżguraw li l-entitajiet privati u l-awtoritajiet nominati msemmija fl-Artikolu 13 ma jikxfux informazzjoni personali jew individwali u ‘data’ miksuba minnhom matul l-attività konsultattiva tagħhom lill-persuni oħra għajr il-bidwi li jmexxi l-ażjenda konċernata, ħlief għal xi irregolarità jew ksur ta’ liġi misjuba waqt l-attività tagħhom u li huma koperti b’obbligu stabbilit fi-liġi tal-Komunità jew nazzjonali li tiġi nfurmata awtorità pubblika, b’mod partikolari fil-każ ta’ reat kriminali. Artikolu 16 Reviżjoni Sa mhux aktar tard mill-31 ta’ Diċembru 2010, il-Kummissjoni għandha tissottomentti rapport dwar l-applikazzjoni tas-sistema konsultattiva għall-irziezet, akkumpanjat, jekk ikun neċessarju, bi proposti xierqa bil-ħsieb li tiġi magħmula obbligatorja. Il-KAPITOLU 4 SISTEMA INTEGRATA TA’ AMMINISTRAZZJONI U KONTROLL Artikolu 17 Ambitu Kull Stat Membru għandu jistabilixxi sistema integrata ta’ amministrazzjoni u kontroll, hawnhekk iżjed ‘il quddiem msejħa is-"sistema integrata". Is-sistema integrata għandha tapplika għall-iskemi ta’ appoġġ stabbiliti taħt it-Titoli III and IV ta’ dan ir-Regolament u taħt l-Artikolu 2a tar-Regolament (KE) Nru 1259/1999. Sa fejn hu neċessarju, għandha tapplika wkoll għall-amministrazzjoni u l-kontroll tar-regoli mniżżla fil-Kapitoli 1, 2 u 3. Artikolu 18 Elementi tas-sistema integrata 1. Is-sistema integrata għandha tinkludi l-elementi li ġejjin: (a) ‘data base’ kompjuterizzat, (b) sistema ta’ identifikazzjoni tal-biċċiet ta’ art agrikola, (ċ) sistema ta’ identifikazzjoni u reġistrazzjoni ta’ drittijiet għall-pagament kif imsemmija fl-Artikolu 21, (d) applikazzjonijiet għall-għajnuna, (e) sistema integrata ta’ kontroll, (f) sistema waħda biex tkun irreġistrata l-identità ta’ kull bidwi li jissottomentti applikazzjoni għall-għajnuna. 2. Fil-każ ta’ l-applikazzjoni ta’ l-Artikoli 67, 68, 69, 70 u 71, is-sistema integrata għandha tinkludi sistema ta’ identifikazzjoni u reġistrazzjoni ta’ l-annimali stabbilita skond id-Direttiva 92/102/KEE [21] u r-Regolament (KE) Nru 1760/2000 [22]. Artikolu 19 ’Data base’ kompjuterizzat 1. Id-’data base’ kompjuterizzat għandu jirreġistra, għal kull ażjenda agrikola, id-‘data’ miskuba mill-applikazzjonjiet għall-għajnuna. Dan id-’data base’ għandu, b’mod partikolari, permezz ta’ l-awtorità kompetenti ta’ l-Istat Membru, jippermetti konsultazzjoni diretta u immedjata, tad-‘data’ relatata mas-snin kalendarji jew ta’ ‘marketing’ mis-sena 2000 ‘il quddiem. 2. L-Istati Membri jistgħu jistabilixxu ‘data bases’ deċentralizzati bil-kondizzjoni illi dawn, u l-proċeduri amministrattivi għar-reġistrazzjoni u l-assessjar tad-‘data’, huma disinjati b’mod omoġenju madwar it-territorju ta’ l-Istat Membru u huma kompatibbli wieħed ma’ l-ieħor biex ikunu jistgħu jsiru ‘cross-checks’. Artikolu 20 Sistema ta’ identifikazzjoni għall-biċċiet ta’ art agrikoli Is-sistema ta’ identifikazzjoni għall-biċċiet ta’ art agrikoli għandha tkun stabbilita fuq il-bażi ta’ mapep u dokumenti tar-reġistru ta’ l-artijiet jew referenzi kartografiċi oħra. Għandu jsir użu minn sistemi tekniċi ta’ informazzjoni ġeografika kompjuterizzata, inkluż preferibbilment ‘orthoimagery’ ta’ l-arju jew ta’ l-ispazju, b’garanzija ta’ ‘standard’ ta’ preċiżjoni omoġenja, ekwivalenti mill-inqas għall-kartografija bi skala ta’ 1:10000. Artikolu 21 Sistema għall-identifikazzjoni u r-reġistrazzjoni ta’ drittijiet għall-pagament 1. Is-sistema għall-identifikazzjoni u r-reġistrazzjoni ta’ drittijiet għall-pagament għandha tkun stabbilita b’mod li jista’ ikun hemm verifikazzjoni tad-drittjiet u ‘cross-checks’ ma’ l-applikazzjonijiet għall-għajnuna u s-sistema ta’ identifikazzjoni tal-biċċiet ta’ art agrikoli. 2. Is-sistema għandha tippermetti, permezz ta’ l-awtorità kompetenti ta’ l-Istat Membru, konsultazzjoni diretta u immedjata tad-‘data’ relatata mill-inqas ma’ l-aħħar tlett snin kalendarji konsekuttivi u/jew snin ta’ ‘marketing’. Artikolu 22 Applikazzjonijiet għall-għajnuna 1. Kull sena, bidwi għandu jissottometti applikazzjoni għall-pagamenti diretti suġġetti għas-sistema integrata, li tindika, fejn hu applikabbli: - il-biċċiet kollha ta’ art agrikoli ta’ l-ażjenda, - in-numru u l-ammont tad-drittjiet ta’ pagament, - xi informazzjoni oħra pprovduta minn dan ir-Regolament jew mill-Istat Membru konċernat. 2. Stat Membru jista’ jiddeċidi li l-applikazzjoni għall-għajnuna biżżejjed jekk tinkludi bidliet rigward l-applikazzjoni għall-għajnuna sottomessa fis-sena ta’ qabel. Stat Membru għandu jqassam formoli stampati minn qabel ibbażati fuq iż-żoni determinati fis-sena ta’ qabel u jagħti materjal grafiku li jindika l-lokalità ta’ dawk iż-żoni. 3. Stat Membru jista’ jiddeċidi li applikazzjoni waħda għall-għajnuna għandha tkopri wħud mill-iskemi, jew l-iskemi kollha mniżżla fl-Anness I jew skemi ta’ appoġġ oħra. Artikolu 23 Kondizzjonijiet ta’ eliġibilità 1. L-Istati Membri għandhom jagħmlu kontrolli amministrattivi dwar l-applikazzjonijiet għall-għajnuna inkluża verifikazzjoni taż-żona eliġibbli u tad-drittijiet għall-pagament korrispondenti. 2. Il-kontrolli amministrattivi għandhom ikunu msaħħa b’sistema ta’ kontrolli fuq il-post biex tkun ivverifikata ż-żona eliġibbli għall-għajnuna. Għal dan il-għan, l-Istati Membri għandhom jiddisinjaw pjan kampjun għall-azjendi agrikoli. L-Istati Membri jistgħu jużaw metodi tekniċi ta’ ‘remote sensing’ bħala mezz biex iwettqu kontrolli fuq il-post ta’ biċċiet ta’ art agrikoli. 3. Kull Stat Membru għandu jinnomina awtorità responsabbli biex tikkoordina l-kontrolli msemmija f’dan il-Kapitolu. Fejn l-Istat Membru jiddelega ċerti aspetti tax-xogħol li jrid jiġi mwettaq f’dan il-Kapitolu lill-aġenziji jew ditti speċjalizzati, l-awtorità nominata għandha żżomm kontroll fuq, u responsabbilità għal dak ix-xogħol. Artikolu 24 Tnaqqis u esklużjonijiet 1. Mingħajr preġudizzju għat-tnaqqis u l-esklużjonijiet ipprovduti fl-Artikolu 6 ta’ dan ir-Regolament, fejn jinstab illi l-bidwi mhux qiegħed joqgħod għall-kondizzjonijiet ta’ eliġibilità relevanti għall-għoti ta’ l-għajnuna kif ipprovdut f’dan ir-Regolament jew fl-Artikolu 2a tar-Regolament (KE) Nru 1259/1999, il-pagament jew il-pagament parzjali mogħti jew li ser jingħata u li għalih intlaqgħu l-kondizzjonijiet ta’ eliġibilità għandu jkun suġġett għat-tnaqqis u esklużjonijiet stabbiliti skond il-proċedura msemmija fl-Artikolu 144(2) ta’ dan ir-Regolament. 2. Il-persentaġġ ta’ riduzzjoni għandu jkun iggradat skond is-severità, il-miżura, il-permanenza u r-repetizzjoni tan-nuqqas ta’ osservanza misjuba u jista’ jwassal għall-esklużjoni totali minn waħda jew iktar mill-iskemi ta’ għajnuna għal sena kalendarja jew iktar. Artikolu 25 Kontrolli fuq ‘cross compliance’ 1. L-Istati Membri għandhom iwettqu kontrolli fuq il-post biex jivverifikaw jekk il-bidwi hux qiegħed joqgħod għall-obbligi msemmija fil-Kapitolu 1. 2. L-Istati Membri jistgħu jagħmlu użu mis-sistemi eżistenti tagħhom ta’ amministrazzjoni u kontroll biex jiżguraw osservanza tal-kondizzjonjiet amministrattivi statutarji u l-kondizzjoni agrikola u ambjentali tajba msemmija fil-Kapitolu 1. Dawn is-sistemi, u prinċipalment is-sistema għall-identifikazzjoni u r-reġistrazzjoni ta’ annimali stabbilita skond id-Direttiva 92/102/KEE u r-Regolament (KE) Nru 1760/2000, għandhom ikunu kompatibbli, fis-sens ta’ l-Artikolu 26 ta’ dan ir-Regolament, mas-sistema integrata. Artikolu 26 Kompatibilità Biex ikunu applikati l-iskemi ta’ appoġġ imsemmija fl-Anness V, l-Istati Membri għandhom jiżguraw illi l-proċeduri ta’ amministrazzjoni u kontroll applikati għal dawn l-iskemi huma kompatibbli mas-sistema integrata fl-aspetti li ġejjin: (a) id-‘data base’ kompjuterizzat; (b) is-sistemi ta’ identifikazzjoni għall-biċċiet ta’ art agrikoli; (ċ) kontrolli ammnistrattivi.. Għal dan il-għan, dawn is-sistemi għandhom ikunu stabbiliti b’mod li jippermettu, mingħajr problemi jew konflitti, tħaddim komuni tad-‘data’, jew il-bdil tad-‘data’ bejniethom. L-Istati Membri jistgħu, biex ikunu applikati skemi ta’ appoġġ oħra tal-Komunità jew nazzjonali barra minn dawk mniżżla fl-Anness V, jinkorporaw fil-proċeduri tagħhom ta’ amministrazzjoni u kontroll wieħed jew iktar mill-komponenti tas-sistema integrata. Artikolu 27 Informazzjoni u kontrolli 1. Il-Kummissjoni għandha tinżamm infurmata regolarment dwar l-applikazzjoni tas-sistema integrata. Għandha torganizza bdil ta’ opinjonijiet fuq dan is-suġġett ma’ l-Istati Membri. 2. Wara li jinfurmaw lill-awtoritajiet konċernati minn qabel, rappreżentanti awtorizzati maħtura mill-Kummissjoni jistgħu jwettqu: - kull eżami jew kontroll relatat mal-miżuri meħuda biex tkun stabbilita u tiġi implimentata s-sistema integrata, - kontrolli għand l-aġenziji u d-ditti speċjalizzati msemmija fl-Artikolu 23(3). Uffiċjali ta’ l-Istati Membri konċernati jistgħu jieħdu sehem f’tali kontrolli. Il-poteri biex jkunu mwettqa kontrolli msemmija hawn fuq m’għandhomx jolqtu l-applikazzjoni ta’ dispożizzjonijiet legali nazzjonali li jirriżervaw ċerti atti għall-uffiċjali nominati b’mod speċifiku mill-liġi nazzjonali. Ir-rappreżentanti awtorizzati B’mod partikolari, ir-rappreżentanti awtorizzati maħtura mill-Kummissjoni m’għandhomx jipparteċipaw fi żjarat fid-djar ta’ jew f’interrogazzjonijiet formali tas-suspettati taħt il-liġi nazzjonali ta’ l-Istat Membru. Madankollu, għandu jkollhom aċċess għall-informazzjoni miksuba minn tali żjarat jew interrogazzjonijiet. 3. Mingħajr preġudizzju għar-responsabbilitajiet ta’ l-Istati Membri għall-implimentazzjoni u l-applikazzjoni tas-sistema integrata, il-Kummissjoni tista’ titlob l-għajnuna ta’ entitajiet jew persuni speċjalizzati biex tiffaċilita t-twaqqif, l-‘monitoring’ u l-użu tas-sistema integrata, b’mod partikolari bil-ħsieb li tipprovdi lill-awtoritajiet kompetenti ta’ l-Istati Membri pariri tekniċi, jekk jitolbuhom. Il-KAPITOLU 5 DISPOSIZZJONJIET ĠENERALI OĦRA Artikolu 28 Pagament 1. Ħlief fejn ipprovdut mod ieħor f’dan ir-Regolament, pagamenti taħt l-iskemi ta’ appoġġ imniżżla fl-Anness I għandhom jingħataw b’mod sħiħ lill-benefiċjarji. 2. Il-pagamenti għandhom isiru darba fis-sena fil-perjodu bejn l-1 ta’ Diċembru sat-30 ta’ Ġunju tas-sena kalendarja ta’ wara. Madankollu, l-ammont addizzjonali ta’ għajnuna pprovdut fl-Artikolu 12 għandu jitħallas sa mhux aktar tard mit-30 ta’ Settembru tas-sena kalendarja ta’ wara s-sena kalendarja konċernata. 3. B’deroga mill-paragrafu 2 ta’ dan l-Artikolu u skond il-proċedura msemmija fl-Artikolu 144(2), il-Kummissjoni tista’: (a) testendi d-data tal-pagament għall-pagamenti pprovduti fl-Artikolu 5(1) tar-Regolament Nru 136/66/KEE tal-Kunsill tat-22 ta’ Settembru 1966 dwar it-twaqqif ta’ organizzazzjoni komuni tas-suq għaż-żjut u x-xaħmijiet [23]; (b) tipprovdi għall-ħlasjiet bil-quddiem; (ċ) suġġett għas-sitwazzjoni tal-‘budget’, tawtorizza lill-Istati Membri, iħallsu pagamenti qabel l-1 ta’ Diċembru fir-reġjuni fejn, minħabba kondizzjonijiet eċċezzjonali, il-bdiewa qed iħabbtu wiċċhom ma’ diffikultajiet finanzjarji severi: - sa 50 % tal-pagamenti, jew - sa 80 % tal-pagamenti fil-każ fejn il-ħlasijiet bil-quddiem ġew diġa’ pprovduti. Artikolu 29 Restrizzjonijiet tal-pagament Mingħajr preġudizzju għal xi dispożizzjonijiet speċifiċi fi skemi individwali ta’ appoġġ, m’għandu jsir l-ebda pagament lill-benefiċjarji li jinstabu li ħolqu artifiċjalment il-kondizzjonjiet mitluba biex jakkwistaw tali pagamenti bl-intenzjoni li jiksbu vantaġġ kontra l-għanijiet ta’ dik l-iskema ta’ appoġġ. Artikolu 30 Reviżjoni L-iskemi ta’ appoġġ imniżżla fl-Anness 1 għandhom jiġu applikati mingħajr preġudizzju għall-possibilità ta’ reviżjoni f’kull mument fid-dawl ta’ l-iżviluppi tas-suq u s-sitwazzjoni tal-’budget’. Artikolu 31 Evalwazzjoni Biex tkun imkejla l-effikaċja tagħhom, pagamenti taħt skemi ta’ support imniżżla fl-Anness I għandhom ikunu suġġetti għall-evalwazzjoni biex ikun eżaminat l-impatt tagħhom fir-rigward ta’ l-għanijiet tagħhom u biex ikunu analizzati l-effetti tagħhom fis-swieq rilevanti. Artikolu 32 Interventi taħt ir-Regolament (KE) Nru 1258/1999 L-iskemi ta’ appoġġ imniżżla fl-Anness I għandhom ikunu ikkunsidrati bħala "intervent" kif imsemmija fl-Artikolu 1(2)(b) u fl-Artikolu 2(2) tar-Regolament (KE) Nru 1258/1999. It-TITOLU III SKEMA TA’ PAGAMENT UNIKU Il-KAPITOLU 1 DISPOSIZZJONIJIET ĠENERALI Artikolu 33 Eliġibilità 1. Il-bdiewa għandu jkollhom aċċess għall-iskema ta’ pagament uniku jekk: (a) ġew mogħtija pagament fil-perjodu ta’ referenza msemmi fl-Artikolu 38 taħt mill-inqas waħda mill-iskemi ta’ appoġġ imsemmija fll-Anness VI, jew (b) irċevew l-azjenda jew parti mill-azjenda, permezz ta’ wirt jew wirt antiċipat, minn bidwi li ssodisfa l-kondizzjonijiet imsemmija fil-punt (a), jew (ċ) irċevew dritt għall-pagament mir-riżerva nazzjonali jew permezz ta’ trasferiment. 2. Fil-każ li bidwi kien mogħti pagament dirett fil-perjodu ta’ referenza biddel l-istatus legali jew id-denominazzjoni tiegħu f’dak il-perjodu jew mhux aktar tard mill-31 ta’ Diċembru tas-sena ta’ qabel is-sena ta’ applikazzjoni ta’ l-iskema ta’ pagament uniku, għandu jkollu aċċess għall-iskema ta’ pagament uniku taħt l-istess kondizzjonijiet tal-bidwi li kien imexxi l-azjenda fil-bidu. 3. Fil-kaz ta’ inkorporazzjonijiet matul il-perjodu ta’ referenza jew mhux aktar tard mill-31 ta’ Diċembru tas-sena ta’ qabel is-sena ta’ applikazzjoni ta’ l-iskema ta’ pagament uniku, il-bidwi li qiegħed imexxi l-azjenda l-ġdida għandu jkollu aċċess għall-iskema ta’ pagament uniku taħt l-istess kondizzjonijiet tal-bdiewa li kienu jmexxu l-azjendi oriġinali. Fil-każ ta’ qsim matul il-perjodu ta’ referenza jew mhux aktar tard mill-31 ta’ Diċembru tas-sena ta’ qabel is-sena ta’ applikazzjoni ta’ l-iskema ta’ pagament uniku, il-bdiewa li qegħdin imexxu l-azjendi għandu jkollhom aċċess, ‘pro rata’, għall-iskema ta’ pagament uniku taħt l-istess kondizzjonijiet tal-bidwi li kien imexxi l-azjenda oriġinali. Artikolu 34 Applikazzjoni 1. Fl-ewwel sena ta’ applikazzjoni ta’ l-iskema ta’ pagament uniku, l-awtorità kompetenti ta’ l-Istat Membru għandha tibgħat lill-bdiewa msemmija fl-Artikolu 33(1)(a) formola ta’ applikazzjoni li tindika: (a) l-ammont imsemmi fil-Kapitolu 2 (hawnhekk iżjed ‘il quddiem imsejjaħ l-"ammont ta’ referenza"); (b) in-numru ta’ ettari msemmija fl-Artikolu 43; (ċ) in-numru u l-valur tad-drittijiet għall-pagament kif definiti fil-Kapitolu 3. 2. Il-bdiewa għandhom japplikaw għall-iskema ta’ pagament uniku sa data stabbilita mill-Istati Membri, imma mhux aktar tard mill-15 ta’ Mejju. Madankollu, il-Kummissjoni, skond il-proċedura msemmija fl-Artikolu 144(2), tista’ tippermetti li d-data tal-15 ta’ Mejju tiġi postposta f’ċerti żoni fejn minħabba kondizzjonjiet klimatiċi eċċezzjonali d-dati normali mhumiex applikabbli. 3. Ħlief fil-każ ta’ ‘force majeure’ u ċirkostanzi eċċezzjonali fis-sens ta’ l-Artikolu 40(4), l-ebda drittijiet m’għandhom jiġu allokati lill-bdiewa msemmija fl-Artikolu 33(1)(a) u (b) u lil dawk li jirċievu drittijiet għall-pagament mir-riżerva nazzjonali, jekk ma japplikawx għall-iskema ta’ pagament uniku sal-15 ta’ Mejju ta’ l-ewwel sena ta’ applikazzjoni ta’ l-iskema ta’ pagament uniku. L-ammonti li jikkorrispondu ma’ dawk id-drittjiet mhux allokati għandhom imorru lura fir-riżerva nazzjonali msemmija fl-Artikolu 42 u għandhom ikunu disponibbli għar-riallokazzjoni sa data ffissata mill-Istat Membru imma mhux aktar tard mill-15 ta’ Awissu ta’ l-ewwel sena ta’ applikazzjoni ta’ l-iskema ta’ pagament uniku. Artikolu 35 Domandi doppji Iż-żona li tikkorrispondi man-numru ta’ ettari eliġibbli kif definiti fl-Artikolu 44(2) u li fir-rigward tagħha tiġi sottomessa applikazzjoni għall-pagament uniku tista’ ukoll tkun is-suġġett ta’ applikazzjoni għal xi pagament dirett ieħor kif ukoll għall-għajnuna oħra mhux inkluża f’dan ir-Regolament, ħlief kif ipprovdut x’imkien ieħor. Artikolu 36 Pagament 1. Għajnuna taħt l-iskema ta’ pagament uniku għandha titħallas fir-rigward ta’ drittijiet għall-pagament kif definiti fil-Kapitolu 3, akkumpanjati b’numru ugwali ta’ ettari eliġibbli kif definiti fl-Artikolu 44(2). 2. L-Istati Membri jistgħu jiddeċidu li jħalltu pagamenti taħt l-iskema ta’ pagament uniku ma’ pagamenti taħt xi skema oħra ta’ appoġġ. Il-KAPITOLU 2 IFFISSAR TA’ L-AMMONT Artikolu 37 Kalkulazzjoni ta’ l-ammont ta’ referenza 1. L-ammont ta’ referenza għandu jkun l-medja ta’ tlett snin ta’ l-ammonti totali ta’ pagamenti, li bidwi ġie mogħti taħt l-iskemi ta’ appoġġ imsemmija fl-Anness VI, kalkulati u aġġustati skond l-Anness VII, f’kull sena kalendarja tal-perjodu ta’ referenza msemmi fl-Artikolu 38. 2. B’deroga mill-paragrafu 1, meta bidwi jibda attività agrikola fil-perjodu ta’ referenza, il-medja għandha tkun ibbażata fuq il-pagamenti li ġie mogħti fis-sena kalendarja jew fis-snin kalendarji li matulhom eżerċita l-attività agrikola. Artikolu 38 Perjodu ta’ referenza Il-perjodu ta’ referenza għandu jinkludi s-snin kalendarji 2000, 2001 u 2002. Artikolu 39 Applikazzjoni tal-modulazzjoni u ‘cross-compliance’ kif stabbiliti taħt ir-Regolament (KE) Nru 1259/1999 Fil-każ ta’ l-applikazzjoni ta’ l-Artikolu 3 u 4 tar-Regolament (KE) Nru 1259/1999 matul il-perjodu ta’ referenza, l-ammonti msemmija fl-Anness VII għandhom ikunu dawk li kienu ser jingħataw qabel l-applikazzjoni ta’ l-imsemmi Artikolu. Artikolu 40 Każijiet ta’ tbatija 1. B’deroga mill-Artikolu 37, bidwi illi l-produzzjoni tiegħu kienet milquta ħazin matul il-perjodu ta’ referenza minħabba każ ta’ ‘force majeure’ jew ċirkostanzi eċċezzjonali li ġraw qabel jew waqt il-perjodu ta’ referenza għandu dritt jitlob li l-ammont ta’ referenza jkun kalkulat fuq il-bażi tas-sena jew snin kalendarji fil-perjodu ta’ referenza li ma kienux milquta minn każ ta’ ‘force majeure’ jew ċirkustanzi eċċezzjonali. 2. Jekk il-perjodu ta’ referenza kollu kien milqut b’każ ta’ ‘force majeure’ jew ċirkustanzi eċċezzjonali, l-Istat Membru għandu jikkalkula l-ammont ta’ referenza fuq il-bażi tal-perjodu 1997 sa 1999. F’dan il-każ, il-paragrafu 1 għandu japplika ‘mutatis mutandis’. 3. Każ ta’ ‘force majeure’ jew ċirkustanzi eċċezzjonali, bi prova rilevanti għas-sodisfazzjon tal-awtorità kompetenti, għandhom ikunu notifikati bil-miktub lill-awtorità kompetenti mill-bidwi konċernat fi żmien terminu perentorju ffissat minn kull Stat Membru. 4. ’Force majeure’ jew ċirkustanzi eċċezzjonali jiġu rikonoxxuti mill-awtorità kompetenti f’każi ta’, per eżempju: (a) il-mewt tal-bidwi; (b) inkapaċità professjonali tal-bidwi li tieħu fit-tul; (ċ) diżastru naturali sever li jolqot ħazin l-art agrikola ta’ l-azjenda; (d) il-qerda aċċidentali tal-bini fejn jinżammu l-bhejjem ġo l-azjenda; (e) epiżutija li tolqot parti mill-bhejjem jew il-bhejjem kollha tal-bidwi. 5. Il-paragrafi 1, 2 u 3 ta’ dan l-Artikolu għandhom japplikaw, ‘mutatis mutandis’, għall-bdiewa li, matul il-perjodu ta’ referenza, kienu taħt obbligi agri-ambjentali skond ir-Regolamenti (KEE) Nru 2078/92 [24] u (KE) Nru 1257/1999. Fil-każ fejn l-obbligi jolqtu kemm il-perjodu ta’ referenza kif ukoll il-perjodu msemmi fil-paragrafu 2 ta’ dan l-Artikolu, l-Istati Membri għandhom jistabbilixxu, skond kriterji oġġettivi u b’mod li jiżguraw trattament ugwali bejn il-bdiewa u li jevitaw distorzjonijiet tas-suq u tal-kompetizzjoni, ammont ta’ referenza skond ir-regoli dettaljati li jrid jiġu stabbiliti mill-Kummissjoni skond il-proċedura ta’ l-Artikolu 144(2). Artikolu 41 Limitu 1. Għal kull Stat Membru, is-somma ta’ l-ammonti ta’ referenza m’għandiex tkun ogħla mil-limitu nazzjonali msemmi fl-Anness VIII. 2. Fejn ikun neċessarju, Stat Membru għandu jipproċedi għat-tnaqqis ta’ persentaġġ lineari ta’ l-ammonti ta’ referenza biex jiżgura rispett tal-limitu tiegħu. Artikolu 42 Riżerva nazzjonali 1. L-Istati Membri, wara xi riduzzjoni possibli taħt l-Artikolu 41(2), għandhom jipproċedu għat-tnaqqis ta’ persentaġġ lineari ta’ l-ammonti ta’ referenza biex jikkostitwixxu riżerva nazzjonali. Dan it-tnaqqis m’għandux ikun ogħla minn 3 %. 2. Ir-riżerva nazzjonali għandha wkoll tinkludi d-differenza bejn il-limitu imsemmi fl-Anness VIII u s-somma ta’ l-ammonti ta’ referenza li ser jingħataw lill-bdiewa taħt l-iskema ta’ pagament uniku, qabel it-tnaqqis fil-paragrafu 1 it-tieni sentenza. 3. L-Istati Membri jistgħu jużaw ir-riżerva nazzjonali biex jagħtu, bi priorità, ammonti ta’ referenza lill-bdiewa li jibdew l-attività agrikola tagħhom qabel il-31 ta’ Diċembru 2002, jew fit-2002 imma mingħajr ma jirċievu xi pagament dirett f’dik is-sena, skond kriterji oġġettivi u b’mod li jiżguraw trattament ugwali bejn il-bdiewa u li jevitaw distorzjonijiet tas-suq u tal-kompetizzjoni. 4. L-Istati Membri għandhom jużaw ir-riżerva nazzjonali biex jistabilixxu, skond kriterji oġġettivi u b’mod li jiżguraw trattament ugwali bejn il-bdiewa u li jevitaw distorzjonijiet tas-suq u tal-kompetizzjoni, ammonti ta’ referenza għall-bdiewa li jsibu rwieħom f’sitwazzjoni speċjali, li għandha tkun definita mill-Kummissjoni skond il-proċedura msemmija fl-Artikolu 144(2). 5. L-Istati Membri jistgħu jużaw ir-riżerva nazzjonali biex jistabilixxu, skond kriterji oġġettivi u b’mod li jiżguraw trattament ugwali bejn il-bdiewa u li jevitaw distorzjonijiet tas-suq u tal-kompetizzjoni, ammonti ta’ referenza għall-bdiewa f’żoni suġġetti għar-ristrutturazzjoni u/jew programmi ta’ żvilupp relatati ma’ forma jew oħra ta’ intervent pubbliku biex ikun evitat l-abbandun ta’ art u/jew biex jikkompensaw żvantaġġi speċifiċi għall-bdiewa f’dawk iż-żoni. 6. Meta japplikaw il-paragrafi 3 sa 5 l-Istati Membri jistgħu jżidu il-valur tal-’unit’, fil-limitu tal-medja reġjonali tal-valur tad-drittijiet, u/jew in-numru ta’ drittjiet allokati lill-bdiewa. 7. L-Istati Membri għandhom jipproċedu għal tnaqqis lineari tad-drittijiet f’każ li r-riżerva nazzjonali tagħhom mhix biżżejjed biex tkopri l-każijiet imsemmija fil-paragrafi 3 u 4. 8. Ħlief fil-każ ta’ trasferiment b’eredità attwali jew antiċipata u b’deroga mill-Artikolu 46, id-drittijiet stabbiliti permezz tar-riżerva nazzjonali m’għandhomx jiġu trasferiti għall-perjodu ta’ ħames snin mill-allokazzjoni tagħhom. B’deroga mill-Artikolu 45(1), kull dritt li ma ntużax matul kull sena tal-perjodu ta’ ħames snin għandu jerġa’ lura immedjatament fir-riżerva nazzjonali. 9. B’deroga mill-Artikolu 33 u 43, f’każ ta’ bejgħ jew kera għal sitt snin jew iktar ta’ l-azjenda jew parti minnha jew tad-drittijiet għall-‘premium’ fil-perjodu ta’ referenza jew mhux aktar tard mid-29 ta’ Settembru 2003, parti mid-drittijiet li ser jiġu allokati lill-venditur jew lill-kerrej jistgħu jerġgħu lura fir-riżerva nazzjonali taħt kondizzjonijiet li ser jiġu definiti mill-Kummissjoni, skond il-proċedura msemmija fl-Artikolu 144(2). Il-KAPITOLU 3 DRITTIJIET TA’ PAGAMENT Sezzjoni 1 Drittijiet għall-pagament ibbażati fuq iż-żoni Artikolu 43 Determinazzjoni tad-drittijiet għall-pagament 1. Mingħajr preġudizzju għall-Artikolu 48, bidwi għandu jirċievi dritt ġħall-pagament għal kull ettaru li jiġi kalkulat bid-diviżjoni ta’ l-ammont ta’ referenza bil-medja ta’ tlett snin tan-numru ta’ ettari kollha li fil-perjodu ta’ referenza taw id-dritt għall-pagamenti diretti mniżżla fl-Anness VI. In-numru totali ta’ drittjiet għall-pagament għandu jkun ugwali għan-numru medju ta’ ettari fuq imsemmi. Madankollu, fil-każ imsemmi fl-Artikolu 37(2), in-numru totali ta’ drittijiet għall-pagament għandu jkun ugwali għan-numru medju ta’ ettari ta’ l-istess perjodu użat biex ikunu stabbiliti l-ammonti ta’ referenza u l-Artikolu 42(6) għandu japplika għal dawn id-drittijiet għall-pagament. 2. In-numru ta’ ettari msemmi fil-paragrafu 1 għandu jinkludi wkoll: (a) fil-każ ta’ għajnuniet għall-lamtu tal-patata, għalf niexef u żrieragħ imniżzla fl-Anness VII, in-numru ta’ ettari li l-produzzjoni tagħhom ingħatat l-għajnuna fil-perjodu ta’ referenza kif kalkulat fil-punti B, D u F ta’ l-Anness VII; (b) iż-żona kollha għall-għalf fil-perjodu ta’ referenza. 3. Għall-iskop tal-paragrafu 2(b) ta’ dan l-Artikolu, "żona għall-għalf" tfisser iż-żona ta’ l-azjenda li matul is-sena kalendarja hi disponibbli, skond l-Artikolu 5 tar-Regolament tal-Kummissjoni (KE) Nru 2419/2001 [25], għat-trobbija ta’ l-annimali inklużi żoni użati għal iktar minn skop wieħed u żoni li kienu suġġetti għall-kultivazzjoni mħallta. Iż-żona għall-għalf m’għandhix tinkludi: - bini, imsaġar, għadajjar, mogħdijiet, - żoni użati għall-prodotti oħra eligibbli għall-għajnuna tal-Komunità jew għall-prodotti permanenti jew prodotti ta’ ortikultura, - żoni li jikkwalifikaw għas-sistema ta’ appoġġ ipprovduta għall-produtturi ta’ ċerti prodotti li jinħartu, użati għall-iskema ta’ għajnuna għall-għalf niexef jew suġġetti għall-iskema ta’ art imwarrba tal-Komunità. 4. Id-drittijet għall-pagament għal kull ettaru m’għandhomx jiġu modifikati ħlief jekk ipprovdut mod ieħor. Artikolu 44 Użu ta’ drittijet għall-pagament 1. Kull dritt għall-pagament akkumpanjat b’ettaru eliġibbli għandu jagħti dritt għall-pagament ta’ l-ammont iffissat mid-dritt ta’ pagament. 2. "Ettaru eliġibbli" ifisser kull żona agrikola ta’ l-azjenda meħuda minn art li tinħarat u mergħa permanenti ħlief żoni kkultivati bi prodotti permanenti, foresti jew żoni użati għall-attivitajiet mhux agrikoli. 3. Il-bidwi għandu jiddikjara l-biċċiet ta’ art li jikkorrispondu ma’ l-ettaru eliġibbli li jakkumpanja kull dritt għall-pagament. Ħlief fil-każ ta’ ‘force majeure’ jew ċirkustanzi eċċezzjonali, dawn il-biċċiet ta’ art għandhom ikunu għad-dispożizzjoni tal-bidwi għal mill-inqas perjodu ta’ 10 xhur, li jibdew minn data ffissata mill-Istat Membru, imma mhux qabel l-1 ta’ Settembru tas-sena kalendarja ta’ qabel is-sena meta ġiet sottomessa l-applikazzjoni għall-partiċipazzjoni fl-iskema unika ta’ pagament. 4. L-Istati Membri jistgħu, f’ċirkustanzi ġustifikati, jawtorizzaw lill-bidwi jimmodifika d-dikjarazzjoni tiegħu bil-kondizzjoni li jirrispetta n-numru ta’ ettari li jikkorrispondu mad-drittijet tiegħu għall-pagament u l-kondizzjonijiet għall-għoti tal-pagament uniku fiż-żona konċernata. Artikolu 45 Drittijiet għall-pagament mhux użati 1. Kull dritt għall-pagament li ma ntużax għall-perjodu ta’ tlett snin għandu jiġi allokat lir-riżerva nazzjonali. 2. Madankollu, drittijiet għall-pagament mhux użati m’għandhomx imorru lura fir-riżerva nazzjonali f’każ ta’ ‘force majeure’ jew ċirkustanzi eċċezzjonali fis-sens ta’ l-Artikolu 40(4). Artikolu 46 Trasferiment ta’ drittijiet għall-pagament 1. Drittijiet għall-pagament jistgħu jiġu trasferiti biss lill-bidwi ieħor stabbilit fl-istess Stat Membru ħlief fil-każ ta’ trasferiment b’wirt attwali jew antiċipat. Madankollu, anke fil-każ ta’ wirt attwali jew antiċipat, drittijiet għall-pagament jistgħu jintużaw biss fl-Istat Membru fejn id-drittijiet għall-pagament kienu stabbiliti. Stat Membru jista’ jiddeċidi li dritt għall-pagament jista’ biss jiġi trasferit jew użat fl-istess reġjun. 2. Drittijiet għall-pagament jistgħu jiġu trasferiti permezz ta’ bejgħ jew trasferiment definittiv ieħor bl-art jew mingħajr. B’kuntrast, kera jew tipi ta’ operazzjonijiet simili għandhom biss jiġu permessi jekk id-drittijiet għall-pagament li ġew trasferiti huma akkumpanjati mit-trasferiment ta’ numru ekwivalenti ta’ ettari eliġibbli. Ħlief fil-każ ta’ ‘force majeure’ jew ċirkustanzi eċċezzjonali msemmija fl-Artikolu 40(4), bidwi jista’ jitrasferixxi d-drittijiet tiegħu għall-pagament mingħajr art biss wara li uża, fis-sens ta’ l-Artikolu 44, mill-inqas 80 % tad-drittijiet tiegħu għall-pagament matul mill-inqas sena kalendarja waħda jew, wara li volontarjament ċeda lir-riżerva nazzjonali d-drittijiet għall-pagament kollha li ma użax fl-ewwel sena ta’ applikazzjoni ta’ l-iskema ta’ pagament uniku. 3. Fil-każ ta’ bejgħ tad-drittijet għall-pagament, bl-art jew mingħajr, l-Istati Membri jistgħu, waqt li jaġixxu skond il-prinċipji ġenerali tal-liġi tal-Komunità, jiddeċidu li parti mid-drittijiet għall-pagament mibjugħa għandhom imorru lura fir-riżerva nazzjonali jew li l-valur tal-‘unit’ tagħhom jiġi mnaqqas favur ir-riżerva nazzjonali, skond kriterja ffissati mill-Kummissjoni skond il-proċedura msemmija fl-Artikolu 144(2). Sezzjoni 2 Drittijiet għall-pagament suġġetti għall-kondizzjonijiet speċifiċi Artikolu 47 Pagamenti li jagħtu dritt għall-drittijiet għall-pagament suġġetti għall-kondizzjonijiet speċjali 1. B’deroga mill-Artikoli 43 u 44, l-ammonti li ġejjin li jirriżultaw minn pagamenti mogħtija fil-perjodu ta’ referenza għandhom ikunu inklużi fl-ammont ta’ referenza taħt il-kondizzjonijiet imsemmija fl-Artikolu 48 u fil-punt C ta’ l-Anness VII: (a) il-‘premium’ ta’ ‘deseasonalisation’ ipprovdut fl-Artikolu 5 tar-Regolament (KE) Nru 1254/1999; (b) il-’premium’ għall-qtil ipprovdut fl-Artikolu 11 tar-Regolament (KE) Nru 1254/1999; (ċ) il-‘premium’ speċjali għall-ifrat irġiel u l-‘premium’ għall-baqra ‘suckler’, fejn il-bidwi kien eżenti mill-kondizzjoni tar-rata ta’ ‘stocking’ skond l-Artikolu 12(1) tar-Regolament (KE) Nru 1254/1999, sakemm il-bidwi ma applikax għall-pagament għall-estensjoni msemmi fl-Artikolu 13 ta’ dak ir-Regolament; (d) pagamenti addizzjonali pprovduti fl-Artikolu 14 tar-Regolament (KE) Nru 1254/1999 ġew imħallsa bi żjieda għall-għajnuna ipprovduta taħt (a), (b) u (c) ta’ dan il-paragrafu; (e) l-għajnuniet ipprovduti taħt l-iskema ta’ għajnuna għan-nagħaġ u l-mogħoż: - fis-snin kalendarji 2000 u 2001, fl-Artikolu 5 tar-Regolament (KE) Nru 2467/98 u fl-Artikolu 1 tar-Regolament (KEE) Nru 1323/90 [26], - fis-sena kalendarja 2002, fl-Artikoli 4, 5 u 11(1) u fl-ewwel, it-tieni u r-raba’ inċiż ta’ l-Artikolu 11(2) tar-Regolament (KE) Nru 2529/2001. 2. Mill-2007 ‘il quddiem u b’deroga mill-Artikoli 33, 43 u 44, l-ammonti li jirriżultaw mill-‘premimu’ għall-prodotti tal-ħalib u mill-pagamenti addizzjonali, ipprovduti fl-Artikoli 95 u 96 u li ser jingħataw fl-2007 għandhom jiġu nklużi fl-iskema ta’ pagament uniku taħt il-kondizzjonijiet ipprovduti fl-Artikoli 48 sa 50. Artikolu 48 Determinazzjoni tad-drittjiet għall-pagament suġġetti għall-kondizzjonijiet speċjali Fejn bidwi ġie mogħti pagamenti msemmija fl-Artikolu 47, imma ma kellhux ettari kif imsemmija fl-Artikolu 43 fil-perjodu ta’ referenza, jew id-dritt għal kull ettaru jirriżulta f’ammont ogħla minn EUR 5000, il-bidwi għandu dritt, rispettivament, għad-dritt għall-pagament: (a) ugwali għall-ammont ta’ referenza li jikkorrispondi għall-pagamenti diretti li ġie mogħti fil-perjodu medju ta’ tlett snin; (b) għal kull EUR 5000 jew frazzjon ta’ l-ammont ta’ referenza li jikkorrispondi għall-pagamenti diretti li ġie mogħti fil-perjodu medju ta’ tlett snin. Artikolu 49 Kondizzjonijiet 1. Ħlief kif ipprovdut mod ieħor f’din it-taqsima, id-dispożizzjonijiet l-oħra ta’ dan it-Titolu għandhom japplikaw għad-drittjiet għall-pagament suġġetti għall-kondizzjonijiet speċjali. 2. B’deroga mill-Artikoli 36(1) u 44(1), bidwi li għandu tali drittijiet għall-pagament u għal liema ma kellux ettari fil-perjodu ta’ referenza, għandu jkun awtorizzat mill-Stat Membru jidderoga mill-obbligazzjoni li jipprovdi numri eliġibbli ta’ ettari ekwivalenti għan-numru ta’ drittijiet bil-kondizzjoni li jżomm mill-inqas 50 % ta’ l-attività agrikola eserċitata fil-perjodu ta’ referenza espressa f’’units’ ta’ bhejjem (‘livestock units’) (LU). Fil-każ ta’ trasferiment ta’ drittijet għall-pagament, min jitrasferixxi jista’ jibbenefika minn din id-deroga biss jekk id-drittijiet għall-pagament suġġetti għad-deroga jiġu kollha trasferiti. 3. Id-drittijiet għall-pagament determinati skond l-Artikolu 48 m’għandhomx ikunu mibdula. Artikolu 50 ’Premium’ għall-prodotti tal-ħalib u pagamenti addizzjonali 1. Mingħajr preġudizzju għall-Artikolu 48 u b’deroga mill-Artikoli 37 u 43, bidwi għandu jirċievi ammont supplimentari għal kull dritt li jirriżulta mid-diviżjoni ta’ l-ammonti li għandhom jingħataw taħt l-Artikoli 95 u 96 bin-numru ta’ drittijiet li jipposjedi fl-2007 ħlief drittijiet għal art imwarrba. Il-valur tal-‘unit’ ta’ kull dritt għall-pagament li jipposjedi fl-2007 għandu jiżdied b’dan l-ammont supplimentari. 2. F’każ fejn ma jipposjedi l-ebda dritt, l-Artikoli 48 u 49 għandhom japplikaw ‘mutatis mutandis’. F’dan il-każ, għall-iskopijiet ta’ applikazzjoni ta’ l-Artikolu 48, it-terminu "ettari" għandu jfisser ettari eliġibbli li bidwi jipposjedi fl-2007. Il-KAPITOLU 4 UŻU TA’ L-ART TAĦT L-ISKEMA TA’ PAGAMENT UNIKU Sezzjoni 1 Użu ta’ l-art Artikolu 51 Użu agrikolu ta’ l-art Il-bdiewa jistgħu jużaw il-biċċiet ta’ art dikjarati skond l-Artikolu 44(3) għal kull attività agrikola ħlief għall-prodotti permanenti u l-produzzjoni ta’ prodotti msemmija fl-Artikolu 1(2) tar-Regolament tal-Kunsill (KE) Nru 2200/96 tat-28 ta’ Ottubru 1996 dwar l-organizzazzjoni komuni tas-suq tal-frott u l-ħaxix ta’ l-ikel [27], fl-Artikolu 1(2) tar-Regolament tal-Kunsill (KE) Nru 2201/96 tat-28 ta’ Ottubru 1996 dwar l-organizzazzjoni komuni tas-swieq tal-prodotti mill-frott u l-ħaxix ta’ l-ikel proċessati [28] u għall-patata li mhix maħsuba għall-fabbrikzzjoni tal-lamtu tal-patata u li għaliha tingħata l-għajnuna taħt l-Artikolu 93 ta’ dan ir-Regolament. Artikolu 52 Produzzjoni tal-qanneb 1. Fil-każ ta’ produzzjoni tal-qanneb li taqa’ fil-KodiċI NM 5302 10 00, il-varjetajiet użati għandu jkollhom kontenut ta’ ‘tetrahydrocannabinol’ li ma jaqbiżx il-0,2 % u l-produzzjoni għandha tkun koperta b’kuntratt jew obbligu kif imsemmi fl-Artikolu 2(1) tar-Regolament (KE) Nru 1673/2000. L-Istati Membri għandhom jistabilixxu sistema biex jivverifikaw il-kontenut ta’ ‘tetrahydrocannabinol’ fil-prodotti mkabbra f’mill-inqas 30 % taż-żoni kkultivati bil-qanneb imkabbar għall-fibra u li għalihom il-kuntratt jew l-obbligu ġew konklużi. Madankollu, jekk Stat Membru jintroduċi sistema ta’ approvazzjoni minn qabel għal tali kultivazzjoni, il-minimu għandu jkun 20 %. 2. Skond il-proċedura msemmija fl-Artikolu 144(2), l-għoti ta’ pagamenti għandu jkun magħmul suġġett għall-użu ta’ ċerti varjetajiet ta’ żrieragħ ċertifikati u għal dikjarazzjoni taż-żoni kkultivati bil-qanneb imkabbar għall-fibra. Sezzjoni 2 Drittijiet ta’ art imwarrba (‘Set-aside entitlements’) Artikolu 53 Determinazzjoni tad-drittijiet ta’ art imwarrba 1. B’deroga mill-Artikoli 37 u 43 ta’ dan ir-Regolament, fejn fil-perjodu ta’ referenza bidwi kien suġġett għall-obbligu li jwarrab parti mill-art ta’ l-azjenda tiegħu skond l-Artikolu 6(1) tar-Regolament (KE) Nru 1251/1999, l-ammont medju ta’ tlett snin li jikkorrispondi għall-pagament obbligatorju ta’ l-art imwarrba kalkulat u aġġustat skond l-Anness VII u l-ammont medju ta’ tlett snin ta’ ettari mwarrba b’mod obbligatorju m’għandhomx ikunu nklużi fid-determinazzjoni tad-drittijiet imsemmija fl-Artikolu 43 ta’ dan ir-Regolament. 2. Fil-każ imsemmi fil-paragrafu 1, il-bidwi għandu jirċievi dritt għal kull ettaru (hawnhekk iżjed ‘il quddiem imsejjaħ "dritt ta’ l-art imwarrba") li jiġi kalkulat bid-diviżjoni tal-ammont medju ta’ tlett snin ta’ art imwarrba bin-numru medju ta’ tlett snin ettari ta’ art imwarrba, kif imsemmi fil-paragrafu 1. In-numru totali ta’ drittijiet ta’ l-art imwarrba għandu jkun ugwali għan-numru medju ta’ ettari mwarrba b’mod obbligatorju. Artikolu 54 Użu ta’ drittijiet ta’ l-art imwarrba 1. Kull dritt ta’ l-art imwarrba akkumpanjat b’ettaru eliġibbli għad-dritt ta’ art imwarrba għandu dritt għall-pagament ta’ ammont iffissat mid-dritt ta’ l-art imwarrba. 2. B’deroga mill-Artikolu 44(2), "ettaru eliġibbli għal dritt ta’ l-art imwarrba" ifisser kull żona agrikola meħuda minn art li tinħarat, ħlief għal żoni li fid-data pprovduta għall-applikazzjonijiet għall-għajnuna għaż-żona għall-2003 kienu kkultivati bi prodotti permanenti, imsaġar, użati għal attivitajiet mhux agrikoli jew b’mergħa permanenti. Madankollu, iż-żoni li ġejjin jistgħu jingħaddu bħala mwarrba, bħala riżultat ta’ applikazzjoni magħmula wara t-28 ta’ Ġunju 1995: - żoni mwarrba skond l-Artikoli 22 sa 24 tar-Regolament (KE) Nru 1257/1999, li la huma użati għal xi skop agrikolu u lanqas użati għal xi skop li jħalli l-qliegħ ħlief għal xi skopijiet aċċettati għall-art oħra mwarrba taħt dan ir-Regolament, jew - żoni ta’ tisġir skond l-Artikolu 31 tar-Regolament (KE) Nru 1257/1999. 3. Il-bdiewa għandhom iwarrbu mill-produzzjoni ettari eliġibbli għad-drittijiet ta’ l-art imwarrba. 4. Żoni mwarrba m’għandhomx ikun inqas minn 0,1 ettaru fid-daqs u 10 metri fil-wisa’. Għall-raġunijiet ambjentali ġustifikati, l-Istati Membri jistgħu jaċċettaw żoni ta’ mill-inqas 5 metri fil-wisa’ u 0,05 ettari fid-daqs. 5. L-Istati Membri jistgħu, fuq termini li għandhom jiġu determinati skond il-proċedura msemmija fl-Artikolu 144(2), jidderogaw mill-ewwel subparagrafu tal-paragrafu 2 ta’ dan l-Artikolu, sakemm jieħdu azzjoni biex jimpedixxu żjieda sinifikanti fiż-żona agrikola totali eliġibbli għad-drittijiet ta’ l-art imwarrba. 6. B’deroga mill-Artikoli 36(1) u 44(1), drittijiet ta’ l-art imwarrba għandhom jiġu mitluba qabel kull dritt ieħor. 7. L-obbligu ta’ twarrib għandu jkompli japplika fir-rigward tad-drittijiet ta’ l-art imwarrba li jiġu trasferiti. Artikolu 55 Eżenzjoni mit-twarrib Bidwi m’għandux ikun suġġett għall-obbligu msemmi fl-Artikolu 54 jekk: (a) l-azjenda tiegħu kollha hi mmexxija fir-rigward tat-totalità tal-produzzjoni tagħha skond l-obbligi stabbiliti fir-Regolament tal-Kunsill (KEE) Nru 2092/91 ta’ l-24 ta’ Ġunju 1991dwar il-produzzjoni organika ta’ prodotti agrikoli u l-indikazzjonijiet riferiti fih għall-prodotti agrikoli u l-oġġetti ta’ l-ikel [29]; (b) l-art imwarrba hi użata biex ikunu pprovduti materjali għall-manifattura fil-Komunità ta’ prodotti li mhumiex primarjament maħsuba għall-konsum tal-bniedem jew ta’ l-annimal, sakemm jiġu applikati sistemi effettivi ta’ kontroll. Artikolu 56 Użu ta’ l-art imwarrba 1. L-art imwarrba għandha tinżamm f’kondizzjoni agrikola u ambjentali tajba kif stabbilit taħt l-Artikolu 5. Mingħajr preġudizzju għall-Artikolu 55, m’għandhix tintuża għal skopijiet agrikoli u m’għandhix tipproduċi xi prodott għal skopijiet kummerċjali. 2. Tista’ tkun suġġetta għan-newba ta’ l-uċuh tar-raba’. 3. Jekk il-kwantità ta’ prodotti sekondarji għall-użu ta’ għalf jew ikel li x’aktarx ser tkun disponibbli bħala riżultat tal-kultivazzjoni taż-żrieragħ taż-żejt fuq art imwarrba taħt l-Artikolu 55(b), fuq il-bażi tal-kwantitajiet previsti koperti minn kuntratti magħmula mal-bdiewa, ser taqbeż l-miljun tunnellata kull sena espressa f’ekwivalenti ta’ sojja għall-ikel, biex tali kwantità tkun limitata għal miljun tunnellata, l-ammont tal-kwantità pprovduta taħt kull kuntratt, li jista’ jintuża għall-għalf jew ikel, għandu jiġi mnaqqas. 4. L-Istati Membri għandhom ikunu awtorizzati jħallsu għajnuna nazzjonali sa 50 % ta’ l-ispejjeż biex jiġu stabbiliti prodotti multiannwi għall-‘bio-mass production’ fuq art imwarrba. Artikolu 57 Applikazzjoni ta’ dispożizzjonijiet oħra Ħlief jekk ipprovdut mod ieħor f’din it-taqsima, id-dispożizzjonijiet ta’ dan it-Titolu għandhom japplikaw għad-drittijiet ta’ l-art imwarrba. Il-KAPITOLU 5 IMPLIMENTAZZJONI REĠJONALI U MHUX OBBLIGATORJA Sezzjoni 1 Implimentazzjoni reġjonali Artikolu 58 Allokazzjoni reġjonali tal-limitu msemmi fl-Artikolu 41 1. Stat Membru jista’ jiddeċidi, sa mhux aktar tard mill-1 ta’ Awissu 2004, li japplika l-iskema ta’ pagament uniku pprovduta fil-Kapitoli 1 sa 4 fuq livell reġjonali taħt il-kondizzjonijiet stabbiliti f’din it-taqsima. 2. L-Istati Membri għandhom jiddefinixxu r-reġjuni skond kriterji oġġettivi. L-Istati Membri b’inqas minn tlett miljun ettaru eliġibbli jistgħu jiġu kkunsidrati bħala reġjun wieħed. 3. L-Istati Membri għandhom jissubdividu l-limitu msemmi fl-Artikolu 41 bejn ir-reġjuni skond kriterji oġġettivi. Artikolu 59 Reġjonalizzazzjoni ta’ l-iskema ta’ pagament uniku 1. F’każijiet ġustifikati u skond kriterji oġġettivi l-Istat Membru jista’ jiddividi l-ammont totali tal-limitu reġjonali stabbilit taħt l-Artikolu 58 jew parti minnu bejn il-bdiewa kollha li l-azjendi tagħhom jinsabu fir-reġjun konċernat, inklużi dawk li ma jilħqux il-kriterju ta’ eliġibilità stabbilit fl-Artikolu 33. 2. F’dan il-każ ta’ diviżjoni ta’ l-ammont totali tal-limitu reġjonali, il-bdiewa għandhom jirċievu drittjiet, li l-valur tal-’unit’ tagħhom hu kkalkulat bid-diviżjoni tal-limitu reġjonali stabbilit taħt l-Artikolu 58 bin-numru ta’ ettari eliġibbli, fis-sens ta’ l-Artikolu 44(2), stabbilit fuq livell reġjonali. 3. Fil-każ ta’ diviżjoni parzjali ta’ l-ammont totali tal-limitu reġjonali, il-bdiewa għandhom jirċievu drittijiet li l-valur tal-‘unit’ tagħhom hu kkalkulat bid-diviżjoni tal-parti korrispondenti tal-limitu reġjonali stabbilit taħt l-Artikolu 58 bin-numru ta’ ettari eliġibbli, fis-sens ta’ l-Artikolu 44(2), stabbilit fuq livell reġjonali. Fil-każ li l-bidwi għandu wkoll dritt jirċievi drittijiet fuq il-bqija tal-limitu reġjonali, il-valur tal-‘unit’ reġjonali ta’ kull wieħed mid-drittijiet tiegħu, ħlief għad-drittijiet ta’ l-art imwarrba, għandu jiżdied b’ammont li jikkorrispondi ma’ l-ammont ta’ referenza diviż bin-numru ta’ drittijiet tiegħu stabbilit skond il-paragrafu 4. L-Artikoli 48 u 49 għandhom japplikaw ‘mutatis mutandis’. 4. In-numru ta’ drittijiet għal kull bidwi għandu jkun ugwali għan-numru ta’ ettari li huwa jiddikjara skond l-Artikolu 44(2) fl-ewwel sena ta’ applikazzjoni ta’ l-iskema ta’ pagament uniku, ħlief fil-każ ta’ ‘force majeure’ jew ċirkustanzi eċċezzjonali fis-sens ta’ l-Artikolu 40(4). Artikolu 60 Użu ta’ l-art 1. Fejn Stat Membru jagħmel użu mill-għażla pprovduta fl-Artikolu 59, il-bdiewa jistgħu, b’deroga mill-Artikolu 51 u skond id-dispożizzjonijiet ta’ dan l-Artikolu, jużaw ukoll il-biċċiet ta’ art dikjarati skond l-Artikolu 44(3) għall-produzzjoni ta’ prodotti msemmija fl-Artikolu 1(2) tar-Regolament (KE) Nru 2200/96, fl-Artikolu 1(2) tar-Regolament (KE) Nru 2201/96 u għall-patata oħra li mhix maħsuba għall-manifattura tal-lamtu tal-patata u li għaliha tingħata għajnuna taħt l-Artikolu 93 ta’ dan ir-Regolament, iżda mhux għall-prodotti permanenti. 2. L-Istat Membru għandu jistabilixxi n-numru ta’ ettari li jistgħu jintużaw skond il-paragrafu 1 ta’ dan l-Artikolu billi jissubdividu, skond kriterji oġġettivi, in-numru medju ta’ ettari li kienu użati għall-produzzjoni tal-prodotti msemmija fil-paragrafu 1 fuq livell nazzjonali matul il-perjodu ta’ tlett snin 2000-2002 bejn ir-reġjuni definiti skond l-Artikolu 58(2). In-numru medju ta’ ettari fuq livell nazzjonali u n-numru ta’ ettari fuq livell reġjonali għandhom ikunu ffissati mill-Kummissjoni skond il-proċedura msemmija fl-Artikolu 144(2) fuq il-bażi tad-‘data’ komunikata mill-Istat Membru. 3. Fil-limitu stabbilit għar-reġjun konċernat skond il-paragrafu 2, bidwi jista’ jagħmel użu mill-għażla msemmija fil-paragrafu 1: (a) fil-limitu tan-numru ta’ ettari li uża għall-produzzjoni tal-prodotti msemmija fil-paragrafu 1 fl-2003; (b) fil-każ ta’ l-applikazzjoni, ‘mutatis mutandis’, ta’ l-Artikoli 40 u 42(4), fil-limitu tan-numru ta’ ettari li għandhom jiġu stabbiliti skond kriterji oġġettivi u b’mod li jkun żgurat trattament ugwali bejn il-bdiewa u biex ikunu evitati d-distorzjonijiet tas-suq u tal-kompetizzjoni. 4. Fil-limitu tan-numru ta’ ettari li jibqgħu disponibbli wara l-applikazzjoni tal-paragrafu 3, il-bdiewa għandhom jitħallew jipproduċu l-prodotti msemmija fil-paragrafu 1 f’numru ta’ ettari li mhumiex dawk l-ettari li jaqgħu taħt il-paragrafu 3 fil-limitu tan-numru ta’ ettari wżati għall-produzzjoni tal-prodotti msemmija fil-paragrafu 1 fl-2004 u/jew 2005, u prijorità għandha tingħata lill-bdiewa li diġà pproduċew il-prodotti fl-2004 fil-limitu tan-numru ta’ ettari wżati fl-2004. Fil-każ ta’ l-applikazzjoni ta’ l-Artikolu 71, l-2004 u l-2005 għandhom jiġu mibdula, rispettivament, bis-sena ta’ qabel is-sena ta’ applikazzjoni ta’ l-iskema ta’ pagament uniku u bis-sena ta’ applikazzjoni nnifisha. 5. Biex ikunu stabbiliti l-limiti individwali msemmija fil-paragrafi 3 u 4, l-Istati Membri għandhom jużaw, fejn hi disponibbli, id-‘data’ individwali tal-bidwi, jew xi prova oħra pprovduta mill-bidwi għas-sodisfazzjon tagħhom. 6. In-numru ta’ ettari li għalihom l-awtorizzazzjoni ġiet stabbilita skond il-paragrafi 3 u 4 ta’ dan l-Artikolu, m’għandu fl-ebda każ jaqbeż in-numru ta’ ettari eliġibbli kif definiti fl-Artikolu 44(2) dikjarati fl-ewwel sena ta’ applikazzjoni ta’ l-iskema ta’ pagament uniku. 7. L-awtorizzazzjoni għandha tintuża, fir-reġjun konċernat, mad-dritt għall-pagament korrispondenti. 8. Sa mhux aktar tard mill-2007, il-Kummissjoni għandha tissottometti rapport lill-Kunsill, akkumpanjat, jekk ikun neċessarju, bi proposti xierqa, fuq il-konsegwenzi possibli ta’ l-implimentazzjoni ta’ dan l-Artikolu mill-Istati Membri, fir-rigward ta’ l-iżviluppi strutturali u tas-suq. Artikolu 61 Art mimlija ħaxix għall-mergħa Fil-każ ta’ l-applikazzjoni ta’ l-Artikolu 59, l-Istati Membri, skond kriterji oġġettivi, jistgħu wkoll jistabilixxu, fil-limitu reġjonali jew parti minnu, valuri differenti għal kull ‘unit’ ta’ drittijiet li għandhom jiġu allokati lill-bdiewa msemmija fl-Artikolu 59(1), għall-ettari konsistenti f’art mimlija ħaxix għall-mergħa fid-data pprovduta għall-applikazzjonijiet ta’ għajnuna għaż-żona għall-2003 u għal kull ettaru ieħor eliġibbli jew b’mod alternattiv għall-ettari b’mergħa permanenti fid-data pprovduta fl-applikazzjonijiet għall-għajnuna għaż-żona għall-2003 u għal kull ettaru ieħor eliġibbli. Artikolu 62 ’Premium’ għall-prodotti tal-ħalib u pagamenti addizzjonali B’deroga mill-Artikolu 47(2), l-Istati Membri jistgħu jiddeċidu li l-ammonti li jirriżultaw mill-‘premium’ għall-prodotti tal-ħalib u pagamenti addizzjonali, ipprovduti fl-Artikoli 95 u 96, għandhom ikunu jkunu nklużi, parzjalment jew b’mod sħiħ, fl-iskema ta’ pagament uniku mill-2005 ‘il quddiema. Drittijiet stabbiliti taħt dan il-paragrafu għandhom jiġu mibdula b’dan il-mod. L-ammont ta’ referenza għal dawk il-pagamenti għandu jkun ugwali għall-ammonti li ser ikunu mogħtija skond l-Artikoli 95 u 96 kalkulati fuq il-bażi tal-kwantità ta’ referenza individwali għall-ħalib disponibbli ġo l-azjenda fil-31 ta’ Marzu tas-sena ta’ inklużjoni, parzjalment jew b’mod sħih, ta’ dawk il-pagamenti fl-iskema ta’ pagament uniku. L-Artikoli 48 sa 50 għandhom japplikaw ‘mutatis mutandis’. Artikolu 63 Kondizzjonijiet għad-drittijiet stabbiliti taħt din it-taqsima 1. Fil-każ ta’ l-applikazzjoni ta’ l-Artikolu 59, drittijiet stabbiliti taħt din it-taqsima jistgħu biss jiġu trasferiti jew użati fl-istess reġjun jew bejn reġjuni fejn id-drittijiet għal kull ettaru huma l-istess. 2. Fil-każ ta’ l-applikazzjoni ta’ l-Artikolu 59, b’deroga mill-Artikolu 53, kull bidwi fir-reġjun konċernat għandu jirċievi drittijiet ta’ l-art imwarrba. In-numru ta’ drittijiet ta’ l-art imwarrba għandu jkun stabbilit bil-multiplikazzjoni ta’ l-art eliġibbli tal-bidwi fis-sens ta’ l-Artikolu 54(2) dikjarata fl-ewwel sena ta’ applikazzjoni ta’ l-iskema ta’ pagament uniku bir-rata ta’ art imwarrba (‘set-aside rate’). Ir-rata ta’ art imwarrba hi kalkulata bil-multiplikazzjoni tar-rata bażika obbligatorja ta’ art imwarrba (‘basic rate of compulsory set-aside’) ta’ 10 % bil-proporzjon, fir-reġjun konċernat, bejn l-art li ngħatawlha fil-perjodu ta’ referenza pagamenti għaż-żoni tal-prodotti li jinħartu msemmija fl-Anness VI u l-art eliġibbli fis-sens ta’ l-Artikolu 54(2) fil-perjodu ta’ referenza. Il-valur ta’ drittijiet ta’ l-art imwarrba għandu jkun il-valur reġjonali għad-drittijiet ta’ pagament kif stabbilit skond l-Artikolu 59(2) jew, jekk ikun il-każ, l-Artikolu 59(3) l-ewwel subparagrafu. Dawk il-bdiewa li jiddikjaraw inqas minn numru ta’ ettari fis-sens ta’ l-Artikolu 54(2) meħtieġa biex ikunu prodotti numru ta’ tunnellati ugwali għal 92 tunnellati ta’ ċereali kif definiti fl-Anness IX fuq il-bażi tal-produzzjoni determinata skond il-pjan ta’ reġjonalizzazzjoni applikabbli fir-reġjun konċernat fis-sena ta’ qabel is-sena ta’ applikazzjoni ta’ l-iskema ta’ pagament uniku diviżi bil-proporzjon msemmi fit-tielet subparagrafu tal-paragrafu 2 ta’ dan l-Artikolu, m’għandhomx jirċievu drittijiet ta’ l-art imwarrba. 3. B’deroga mill-Artikoli 43(4) u 49(3), l-Istati Membri, sa mhux aktar tard mill-1 ta’ Awissu 2004, u waqt li jaġixxu skond il-prinċipji ġenerali tal-liġi tal-Komunità, jistgħu wkoll jiddeċidu li d-drittijiet taħt din it-taqsima għandhom ikunu suġġetti għall-tibdil progressiv skond passi stabbiliti minn qabel u kriterji oġġettivi. 4. Ħlief jekk ipprovdut mod ieħor f’din it-Taqsima, id-dispożizzjonijiet l-oħra ta’ dan it-Titolu għandhom japplikaw. Sezzjoni 2 Implimentazzjoni parzjali Artikolu 64 Dispożizzjonijiet ġenerali 1. Sa mhux aktar tard mill-1 ta’ Awissu 2004, Stat Membru jista’ jiddeċidi li japplika, fuq livell nazzjonali jew reġjonali, l-iskema ta’ pagament uniku pprovduta fil-Kapitoli 1 sa 4 taħt il-kondizzjonijiet stabbiliti f’din it-Taqsima. 2. Skond l-għażla magħmula minn kull Stat Membru, il-Kummissjoni, skond il-proċedura msemmija fl-Artikolu 144(2), għandha tiffissa limitu għal kull wieħed mill-pagamenti diretti msemmija rispettivament, fl-Artikoli 66, 67, 68 u 69. Dan il-limitu għandu jkun ugwali għall-komponent ta’ kull tip ta’ pagament dirett fil-limiti nazzjonali msemmija fl-Artikolu 41, multiplikat bil-persentaġġi ta’ tnaqqis applikati mill-Istati Membri skond l-Artikoli 66, 67, 68 u 69. L-ammont totali tal-limiti ffissati għandu jkun imnaqqas mil-limiti nazzjonali msemmija fl-Artikolu 41 skond il-proċedura msemmija fl-Artikolu 144(2). 3. Sa mhux aktar tard minn sentejn wara l-implimentazzjoni ta’ l-iskema ta’ pagament uniku mill-Istati Membri kollha jew l-aktar tard sal-31 ta’ Diċembru 2009, il-Kummissjoni għandha tissottometti rapport lill-Kunsill, akkumpanjat, jekk ikun neċessarju, bi proposti xierqa, fuq il-konsegwenzi possibbli ta’ l-implimentazzjoni mill-Istati Membri ta’ l-għażliet ipprovduti fit-Taqsimiet 2 u 3, fir-rigward ta’ żviluppi strutturali u tas-suq. Artikolu 65 Iffissar tad-drittijiet taħt din it-taqsima 1. Biex id-drittijiet jiġu allokati lill-bdiewa, wara xi tnaqqis possibli taħt l-Artikolu 41, il-komponent ta’ l-ammont ta’ referenza li jirriżulta minn kull wieħed mill-pagamenti diretti msemmija rispettivament, fl-Artikoli 66, 67, 68 u 69 għandu jiġi mnaqqas bil-persentaġġ stabbilit mill-Istati Membri fil-limitu ffissat fl-Artikoli 66, 67, 68 u 69. 2. Ħlief kif ipprovdut mod ieħor f’din it-Taqsima, id-dispożizzjonijiet l-oħra ta’ dan it-Titolu għandhom japplikaw għad-drittijiet stabbiliti fuq il-bqija ta’ l-ammont ta’ referenza. Artikolu 66 Pagamenti għall-prodotti li jinħartu Fil-każ ta’ pagamenti għall-prodotti li jinħartu, l-Istati Membri jistgħu: (a) iżommu sa 25 % tal-komponent tal-limitu nazzjonali msemmi fl-Artikolu 41 li jikkorrispondi mal-pagamenti għaż-żoni tal-prodotti li jinħartu msemmija fl-Anness VI, ħlief għall-pagament obbligatorju ta’ l-art imwarrba. F’dan il-każ u fil-limitu ffissat skond l-Artikolu 64(2), l-Istat Membru konċernat, fuq bażi annwali, għandu jagħmel pagament addizzjonali lill-bdiewa. Il-pagament addizzjonali jiġi mogħti lill-bdiewa li jipproduċu l-prodotti li jinħartu mniżżla fl-Anness IX u, fl-Istati Membri fejn il-qamħirrun mhux prodott tradizzjonali, għall-ħżin ta’ ħaxix għall-għalf għal kull ettaru, b’livell massimu sa 25 % tal-pagamenti għal kull ettaru msemmija fl-Anness VI mogħtija taħt il-kondizzjonijiet ipprovduti fil-Kapitolu 10 tat-Titolu IV. jew, b’mod alternattiv (b) iżommu sa 40 % tal-komponent tal-limiti nazzjonali msemmija fl-Artikolu 41 korrispondenti għall-pagament għas-suppliment għall-qamħ ta’ l-Awstralja msemmi fl-Anness VI. F’dan il-każ u fil-limitu ffissat skond l-Artikolu 64(2), l-Istat Membru konċernat, fuq bażi annwali, għandu jagħmel pagament addizzjonali lill-bdiewa. Il-pagament addizzjonali għandu jkun mogħti lill-bdiewa li jipproduċu l-qamħ ta’ l-Awstralja mniżżel fl-Anness IX, għal kull ettaru, b’livell massimu sa 40 % tal-pagament supplimentari għal kull ettaru ta’ qamħ ta’ l-Awstralja msemmi fl-Anness VI mogħti jew li ser jingħata taħt il-kondizzjonijiet ipprovduti fil-Kapitolu 10 tat-Titolu IV. Artikolu 67 Pagamenti għan-nagħaġ u mogħoż L-Istati Membri jistgħu jżommu sa 50 % tal-komponent tal-limiti nazzjonali msemmija fl-Artikolu 41 li jikkorrispondi għall-pagamenti għan-nagħaġ u mogħoż msemmija fl-Anness VI. F’dan il-każ u fil-limitu ffissat skond l-Artikolu 64(2), l-Istat Membru konċernat, fuq bażi annwali, għandu jagħmel pagament addizzjonali lill-bdiewa. Il-pagament addizzjonali għandu jingħata lill-bdiewa li jrabbu n-nagħaġ u l-mogħoż, b’livell massimu sa 50 % tal-pagamenti għan-nagħaġ u l-mogħoż mniżżla fl-Anness VI u li ser jiġu mogħtija taħt il-kondizzjonijiet ipprovduti fil-Kapitolu 11 tat-Titolu IV. Artikolu 68 Pagamenti għaċ-ċanga u l-vitella 1. Fil-każ ta’ pagamenti għaċ-ċanga u l-vitella, l-Istati Membri jistgħu jżommu sa 100 % tal-komponent tal-limiti nazzjonali msemmija fl-Artikolu 41 li jikkorrispondi għall-‘premium’ għall-qtil ta’ l-għoġiela msemmi fl-Anness VI. F’dan il-każ u fil-limitu ffissat skond l-Artikolu 64(2), l-Istat Membru konċernat, fuq bażi annwali, għandu jagħmel pagament addizzjonali lill-bdiewa. Il-pagament addizzjonali għandu jingħata għall-qtil tal-għoġiela b’livell massimu sa 100 % tal-‘premium’ għall-qtil tal-għoġiela imsemmi fl-Anness VI u li ser jingħata taħt il-kondizzjonijiet ipprovduti fil-Kapitolu 12 tat-Titolu IV. 2. L-Istati Membri jistgħu wkoll: (a) (i) (i) iżommu sa 100 % tal-komponent tal-limiti nazzjonali msemmija fl-Artikolu 41 li jikkorrispondi mal-‘premium’ għall-baqra ‘suckler’ imsemmi fl-Anness VI. F’dan il-każ u fil-limitu ffissat skond l-Artikolu 64(2), l-Istat Membru konċernat, fuq bażi annwali, għandu jagħmel pagament addizzjonali lill-bdiewa. Il-pagament addizzjonali għandu jingħata għaż-żamma ta’ baqar ‘suckler’, b’livell massimu sa 100 % tal-‘premium’ għall-baqra ‘suckler’ imsemmi fl-Anness VI u li ser jingħata taħt il-kondizzjonijiet ipprovduti fil-Kapitolu 12 tat-Titolu IV; u (ii) iżommu sa 40 % tal-komponent tal-limitu nazzjonali msemmi fl-Artikolu 41 li jikkorrispondi mal-‘premium’ għall-qtil ta’ l-ifrat li mhumiex għoġiela, msemmi fl-Anness VI. F’dan il-każ u fil-limitu ffissat skond l-Artikolu 64(2), l-Istat Membru konċernat, fuq bażi annwali, għandu jagħmel pagament addizzjonali lill-bdiewa. Il-pagament addizzjonali għandu jingħata għall-qtil ta’ frat li mhumiex għoġiela b’livell massimu sa 40 % tal-‘premium’ għall-qtil ta’ frat li mhumiex għoġiela, msemmi fl-Anness VI u li ser jingħata taħt il-kondizzjonijiet ipprovduti taħt il-Kapitolu 12 tat-Titolu IV; jew b’mod alternattiv, (b) (i) (i) iżommu sa 100 % tal-komponent tal-limiti nazzjonali msemmija fl-Artikolu 41 li jikkorrispondi għall-‘premium’ għall-qtil ta’ frat li mhumiex għoġiela, msemmi fl-Anness VI. F’dan il-każ u fil-limitu ffissat skond l-Artikolu 64(2), l-Istat Membru konċernat, fuq bażi annwali, għandu jagħmel pagament addizzjonali lill-bdiewa. Il-pagament addizzjonali għandu jingħata għall-qtil ta’ frat li mhumiex għoġiela b’livell massimu sa 100 % tal-‘premium’ għall-qtil ta’ frat li mhumiex għoġiela, msemmi fl-Anness VI u li ser jingħata taħt il-kondizzjonijiet ipprovduti taħt il-Kapitolu 12 tat-Titolu IV; jew, b’mod alternattiv, (ii) iżommu sa 75 % tal-komponent tal-limiti nazzjonali msemmija fl-Artikolu 41 li jikkorrispondi mal-‘premium’ speċjali għall-irġiel imsemmi fl-Anness VI. F’dan il-każ u fil-limitu ffissat skond l-Artikolu 64(2), l-Istat Membru konċernat, fuq bażi annwali, għandu jagħmel pagament addizzjonali lill-bdiewa. Il-pagament addizzjonali għandu jingħata b’livell massimu sa 75 % tal-‘premium’ speċjali għall-irġiel msemmi fl-Anness VI u li ser jingħata taħt il-kondizzjonijiet ipprovduti fil-Kapitolu 12 tat-Titolu IV. Artikolu 69 Implimentazzjoni mhix obbligatorja għal tipi speċifiċi ta’ biedja u produzzjoni ta’ kwalità. L-Istati Membri jistgħu jżommu sa 10 % tal-komponent tal-limiti nazzjonali msemmija fl-Artikolu 41 li jikkorrispondu ma’ kull settur msemmi fl-Anness VI. Fil-każ tal-prodotti li jinħartu u tas-setturi taċ-ċanga, tal-vitella, tan-nagħaġ u tal-mogħoż, għandu jittieħed kont ta’ din iż-żamma għall-iskopijiet ta’ l-applikazzjoni tal-persentaġġi massimi ffissati, rispettivament, fl-Artikoli 66, 67 u 68. F’dan il-każ u fil-limitu ffissat skond l-Artikolu 64(2), l-Istat Membru konċernat, fuq bażi annwali, għandu jagħmel pagament addizzjonali lill-bdiewa fis-settur jew setturi konċernati minn din iż-żamma. lI-pagament addizzjonali għandu jingħata għal tipi speċifiċi ta’ biedja li huma importanti għall-protezzjoni u t-titjib ta’ l-ambjent jew biex jitjiebu l-kwalità u l-‘marketing’ tal-prodotti agrikoli taħt kondizzjonijiet li għandhom jiġu definiti mill-Kummissjoni skond il-proċedura msemmija fl-Artikolu 144(2). Sezzjoni 3 Esklużjonijiet mhux obbligatorji Artikolu 70 Esklużjonijiet mhux obbligatorji ta’ xi pagamenti diretti 1. Stat Membru, sa mhux aktar tard mill-1 ta’ Awissu 2004, jista’ jiddeċidi li jeskludi mill-iskema ta’ pagament uniku: (a) wieħed jew aktar mill-pagamenti diretti mogħtija fil-perjodu ta’ referenza taħt: - l-Artikolu 4(4) tar-Regolament (KE) Nru 1251/1999, - l-Artikolu 3 tar-Regolament (KE) Nru 2358/71. F’dan il-każ, l-Artikoli 64 u 65 għandhom japplikaw ‘mutatis mutandis’; (b) il-pagamenti l-oħra kollha mniżżla fl-Anness VI mogħtija lill-bdiewa fil-perjodu ta’ referenza fid-Dipartimenti Franċiżi ta’ barra ‘il pajjiż, fl-Azores u Madejra, il-Gżejjer Kanari u Eġej u l-pagamenti diretti mogħtija fil-perjodu ta’ referenza taħt: - l-Artikolu 6 tar-Regolament (KEE) Nru 2019/93, - l-Artikolu 9 tar-Regolament (KE) Nru 1452/2001, - l-Artikoli 13 u 22(2) sa (6) tar-Regolament (KE) Nru 1453/2001, - l-Artikoli 5 u 6 tar-Regolament (KE) Nru 1454/2001. 2. Mingħajr preġudizzju għall-Artikolu 6(2) tar-Regolament (KEE) Nru 2019/93, l-Artikolu 9(2) tar-Regolament (KE) Nru 1452/2001, l-Artikoli 13(2) u 22(2) tar-Regolament (KE) Nru 1453/2001, u l-Artikolu 5(2) tar-Regolament (KE) Nru 1454/2001, l-Istati Membri għandhom jagħtu l-pagamenti diretti msemmija fil-paragrafu 1 ta’ dan l-Artikolu, fil-limiti ffissati skond l-Artikolu 64(2) ta’ dan ir-Regolament, taħt il-kondizzjonijiet stabbiliti, rispettivament, fit-Titolu IV Kapitoli 3, 6 u 7 sa 13 ta’ dan ir-Regolament, l-Artikolu 6 tar-Regolament (KEE) Nru 2019/93, l-Artikolu 9 tar-Regolament (KE) Nru 1452/2001, l-Artikoli 13 u 22(2) sa (4) tar-Regolament (KE) Nru 1453/2001 u l-Artikolu 5 tar-Regolament (KE) Nru 1454/2001. L-ammont totali tal-limiti ffissati għandu jkun imnaqqas mill-limiti nazzjonali msemmija fl-Artikolu 41 skond il-proċedura msemmija fl-Artikolu 144(2). Sezzjoni 4 Transizzjoni mhux obbligatorja Artikolu 71 Perjodu transitorju mhux obbligatorju 1. Meta kondizzjonijiet speċifiċi agrikoli jinneċessitaw dan, Stat Membru, sa mhux aktar tard mill-1 ta’ Awissu 2004, jista’ jiddeċidi li japplika l-iskema ta’ pagament uniku wara perjodu transitorju li jiskadi jew fil-31 ta’ Diċembru 2005 jew fil-31 ta’ Diċembru 2006. Fil-każ fejn Stat Membru konċernat jiddeċidi li japplika l-iskema ta’ pagament uni